02011R1233 — DA — 01.03.2018 — 003.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

EUROPA-PARLAMENTETS OG RÅDETS FORORDNING (EU) Nr. 1233/2011

af 16. november 2011

om anvendelse af visse retningslinjer for offentligt støttede eksportkreditter og om ophævelse af Rådets afgørelse 2001/76/EF og 2001/77/EF







Artikel 1

Anvendelse af arrangementet

De retningslinjer, som er indeholdt i arrangementet vedrørende offentligt støttede eksportkreditter (»arrangementet«), finder anvendelse i Unionen. Teksten til arrangementet er knyttet som bilag til denne forordning.

Artikel 2

Delegation af beføjelser

Kommissionen vedtager delegerede retsakter i overensstemmelse med artikel 3 vedrørende ændring af bilag II som følge af ændringer af retningslinjerne, hvorom deltagerne i arrangementet er nået til enighed.

Hvis det i tilfælde af ændringer af bilag II som følge af ændringer af retningslinjerne, hvorom deltagerne i arrangementet er nået til enighed, er påkrævet af særligt hastende årsager, anvendes proceduren i artikel 4 på delegerede retsakter vedtaget i henhold til nærværende artikel.

Artikel 3

Udøvelse af de delegerede beføjelser

1. Beføjelsen til at vedtage delegerede retsakter tillægges Kommissionen på de i denne artikel fastlagte betingelser.

2. Beføjelsen til at vedtage delegerede retsakter, jf. artikel 2, tillægges Kommissionen for en ubegrænset periode fra den 9. december 2011.

3. Den i artikel 2 omhandlede delegation af beføjelser kan til enhver tid tilbagekaldes af Europa-Parlamentet eller Rådet. En afgørelse om tilbagekaldelse bringer delegationen af de beføjelser, der er angivet i den pågældende afgørelse, til ophør. Den får virkning dagen efter offentliggørelsen af afgørelsen i Den Europæiske Unions Tidende eller på et senere tidspunkt, der angives i afgørelsen. Den berører ikke gyldigheden af delegerede retsakter, der allerede er i kraft.

4. Så snart Kommissionen vedtager en delegeret retsakt, giver den samtidig Europa-Parlamentet og Rådet meddelelse herom.

5. En delegeret retsakt vedtaget i henhold til artikel 2 træder kun i kraft, hvis hverken Europa-Parlamentet eller Rådet har gjort indsigelse inden for den frist på to måneder fra meddelelsen af den pågældende retsakt til Europa-Parlamentet og Rådet, eller hvis Europa-Parlamentet og Rådet inden udløbet af denne frist begge har informeret Kommissionen om, at de ikke agter at gøre indsigelse. Fristen forlænges med to måneder på Europa-Parlamentets eller Rådets initiativ.

Artikel 4

Hasteprocedure

1. Delegerede retsakter vedtaget i henhold til denne artikel træder i kraft straks og anvendes, så længe der ikke er gjort indsigelse i henhold til stk. 2. I meddelelsen til Europa-Parlamentet og Rådet af en delegeret retsakt anføres begrundelsen for anvendelse af hasteproceduren.

2. Europa-Parlamentet eller Rådet kan efter proceduren i artikel 3, stk. 5, gøre indsigelse mod en delegeret retsakt. I så fald skal Kommissionen ophæve retsakten straks efter Europa-Parlamentets eller Rådets meddelelse af afgørelsen om at gøre indsigelse.

Artikel 5

Gennemsigtighed og rapportering

De foranstaltninger for gennemsigtighed og rapportering, der skal finde anvendelse i Unionen, er fastsat i bilag I.

Artikel 6

Ophævelse

Beslutning 2001/76/EF og 2001/77/EF ophæves.

Artikel 7

Ikrafttræden

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.









BILAG I

1. Uden at det berører de beføjelser, der er tillagt de institutioner i medlemsstaterne, der fører tilsyn med de nationale eksportkreditprogrammer, forelægger hver medlemsstat Kommissionen en årlig aktivitetsrapport for at forbedre gennemsigtigheden på EU-plan. I overensstemmelse med deres nationale lovgivningsrammer aflægger medlemsstaterne beretning om aktiver og passiver, indløste fordringer og inddrivelser, nye forpligtelser, eksponeringer og præmiesatser. Hvis der kan opstå eventualforpligtelser som følge af offentligt støttet eksportkreditvirksomhed, aflægges der beretning om denne virksomhed som led i den årlige aktivitetsrapport.

2. I den årlige aktivitetsrapport beskriver medlemsstaterne, hvordan der i den offentligt støttede eksportkreditvirksomhed, som deres eksportkreditinstitutter udøver, tages hensyn til miljømæssige risici, der kan indebære andre relevante risici.

3. Kommissionen udarbejder en årlig oversigt til Europa-Parlamentet på grundlag af disse oplysninger, herunder en vurdering af eksportkreditinstitutternes overholdelse af Unionens mål og forpligtelser.

4. I henhold til sine beføjelser forelægger Kommissionen Europa-Parlamentet en årlig rapport om de forhandlinger, der er ført — og for hvilke Kommissionen har en forhandlingsbemyndigelse i de forskellige internationale samarbejdsfora — med henblik på at fastsætte globale standarder for offentligt støttede eksportkreditter.

Den første rapporteringsperiode i henhold til denne forordning dækker året 2011.

▼M3









BILAG II

INDHOLDSFORTEGNELSE BILAG KAPITEL I: GENERELLE BESTEMMELSER 1. FORMÅL 2. STATUS 3. DELTAGELSE 4. INFORMATION, DER STÅR TIL RÅDIGHED FOR IKKE-DELTAGERE 5. ANVENDELSESOMRÅDE 6. SEKTORAFTALER 7. PROJEKTFINANSIERING 8. UDTRÆDEN 9. OVERVÅGNING KAPITEL II: FINANSIELLE VILKÅR OG BETINGELSER FOR EKSPORTKREDITTER 10. KONTANT UDBETALING, MAKSIMAL OFFENTLIG STØTTE OG LOKALE OMKOSTNINGER 11. KLASSIFICERING AF LANDENE MED HENBLIK PÅ FASTSÆTTELSE AF MAKSIMAL LØBETID 12. MAKSIMAL LØBETID 13. LØBETID FOR IKKE-NUKLEARE KRAFTVÆRKER 14. TILBAGEBETALING AF HOVEDSTOL OG BETALING AF RENTER 15. RENTESATSER, PRÆMIESATSER OG ANDRE GEBYRER 16. GYLDIGHEDSPERIODE FOR EKSPORTKREDITTER 17. FORANSTALTNINGER TIL AT HINDRE ELLER BEGRÆNSE TAB 18. MATCHING 19. FASTE MINIMUMSRENTESATSER MED OFFENTLIG FINANSIERINGSSTØTTE 20. BEREGNING AF CIRR 21. GYLDIGHED AF CIRR 22. ANVENDELSE AF CIRR 23. PRÆMIE FOR KREDITRISIKO 24. MINIMUMSPRÆMIESATSER FOR KREDITRISIKO 25. KLASSIFICERING AF LANDERISIKO 26. VURDERING AF RISICI FORBUNDET MED SUVERÆN KREDIT 27. KLASSIFICERING AF KØBERRISIKO 28. KLASSIFICERING AF MULTILATERALE OG REGIONALE INSTITUTIONER 29. OFFENTLIG EKSPORTKREDITDÆKNING: PROCENTSATS OG KVALITET 30. TEKNIKKER TIL LEMPELSE AF LANDERISIKOEN 31. KREDITFORBEDRINGER I FORBINDELSE MED KØBERRISIKO 32. REVISION AF GYLDIGHEDEN AF MINIMUMSPRÆMIESATSERNE FOR KREDITRISIKO KAPITEL III: BESTEMMELSER OM BUNDEN BISTAND 33. GENERELLE PRINCIPPER 34. FORMER FOR BUNDEN BISTAND 35. ASSOCIERET FINANSIERING 36. STØTTEBERETTIGEDE LANDE (BUNDEN BISTAND) 37. STØTTEBERETTIGEDE PROJEKTER 38. MINIMUMSSUBVENTIONSNIVEAU 39. UNDTAGELSER FRA LANDES ELLER PROJEKTERS BERETTIGELSE TIL BUNDEN BISTAND 40. BEREGNING AF SUBVENTIONSNIVEAUET FOR BUNDEN BISTAND 41. GYLDIGHEDSPERIODE FOR BUNDEN BISTAND 42. MATCHING KAPITEL IV: PROCEDURER PUNKT 1: FÆLLES PROCEDURER FOR EKSPORTKREDITTER OG HANDELSRELATERET BISTAND 43. UNDERRETNINGER 44. OPLYSNINGER OM OFFENTLIG STØTTE 45. PROCEDURER FOR MATCHING 46. SÆRLIGE KONSULTATIONER PUNKT 2: PROCEDURER FOR EKSPORTKREDITTER 47. FORUDGÅENDE UNDERRETNING MED DRØFTELSE 48. FORUDGÅENDE UNDERRETNING PUNKT 3: PROCEDURER FOR HANDELSRELATERET BISTAND 49. FORUDGÅENDE UNDERRETNING 50. ØJEBLIKKELIG UNDERRETNING PUNKT 4: KONSULTATIONSPROCEDURER FOR BUNDEN BISTAND 51. FORMÅLET MED KONSULTATIONER 52. KONSULTATIONER: ANVENDELSESOMRÅDE OG FRISTER 53. RESULTATERNE AF KONSULTATIONERNE PUNKT 5: UDVEKSLING AF OPLYSNINGER OM EKSPORTKREDITTER OG HANDELSRELATERET BISTAND 54. KONTAKTPUNKTER 55. FORESPØRGSLERNES OMFANG 56. SVARENES OMFANG 57. MUNDTLIGE KONSULTATIONER 58. PROCEDURER FOR FASTLÆGGELSE AF FÆLLES HOLDNINGER OG INDHOLDET HERAF 59. SVAR PÅ FORSLAG TIL FÆLLES HOLDNING 60. ACCEPT AF FÆLLES HOLDNINGER 61. UENIGHED OM FÆLLES HOLDNINGER 62. EN FÆLLES HOLDNINGS IKRAFTTRÆDELSESDATO 63. GYLDIGHEDSPERIODE FOR FÆLLES HOLDNINGER PUNKT 6: BESTEMMELSER OM ANMELDELSE AF MINIMUMSRENTESATSER (CIRR) 64. ANMELDELSE AF MINIMUMSRENTESATSER 65. TIDSPUNKTET FOR RENTESATSERNES IKRAFTTRÆDEN 66. OMGÅENDE ÆNDRINGER I RENTESATSERNE PUNKT 7: REVISION 67. JÆVNLIG REVISION AF ARRANGEMENTET 68. REVISION AF MINIMUMSRENTESATSER 69. REVISION AF MINIMUMSPRÆMIESATSER OG DERMED FORBUNDNE SPØRGSMÅL BILAG I: SEKTORAFTALE OM EKSPORTKREDITTER TIL SKIBE BILAG II: SEKTORAFTALE OM EKSPORTKREDITTER TIL KERNEKRAFTVÆRKER BILAG III: SEKTORAFTALE OM EKSPORTKREDITTER TIL CIVILE FLY BILAG IV: SEKTORAFTALE OM EKSPORTKREDITTER TIL VEDVARENDE ENERGI, MODVIRKNING AF OG TILPASNING TIL KLIMAFORANDRINGER OG VANDPROJEKTER BILAG V: SEKTORAFTALE OM EKSPORTKREDITTER TIL JERNBANEINFRASTRUKTUR BILAG VI: SEKTORAFTALE OM EKSPORTKREDITTER TIL PROJEKTER VEDRØRENDE KULFYRET ELPRODUKTION BILAG VII: VILKÅR OG BETINGELSER FOR PROJEKTFINANSIERINGSTRANSAKTIONER BILAG VIII: OPLYSNINGER, DER SKAL AFGIVES I FORBINDELSE MED UNDERRETNINGER BILAG IX: BEREGNING AF MINIMUMSPRÆMIESATSER BILAG X: MARKEDSBENCHMARKS FOR TRANSAKTIONER I KATEGORI NUL-LANDE BILAG XI: KRITERIER OG BETINGELSER FOR ANVENDELSE AF EN TILBAGEBETALINGSGARANTI FRA TREDJEPART OG KLASSIFICERING AF MULTILATERALE ELLER REGIONALE INSTITUTIONER BILAG XII: KVALITATIVE BESKRIVELSER AF KØBERRISIKOKATEGORIER BILAG XIII: KRITERIER OG BETINGELSER FOR ANVENDELSE AF TEKNIKKER TIL LEMPELSE AF LANDERISIKOEN OG KREDITFORBEDRINGER I FORBINDELSE MED KØBERRISIKO BILAG XIV: TJEKLISTE FOR UDVIKLINGSKVALITET BILAG XV: LISTE OVER DEFINITIONER

KAPITEL I

GENERELLE BESTEMMELSER

1. FORMÅL

a) Hovedformålet med arrangementet vedrørende offentligt støttede eksportkreditter, i det følgende benævnt »arrangementet«, er at fastlægge rammerne for en ordnet anvendelse af offentligt støttede eksportkreditter.

b) Det tilstræbes med arrangementet at skabe ensartede konkurrencevilkår i forbindelse med offentlig støtte som fastlagt i artikel 5, litra a), for at fremme konkurrencen mellem eksportører på grundlag af de eksporterede varers og tjenesteydelsers kvalitet og pris frem for de mest gunstige offentligt støttede finansielle betingelser.

2. STATUS

Arrangementet, som er udarbejdet i OECD's regi, trådte oprindeligt i kraft i april 1978 og er ikke tidsbegrænset. Arrangementet er en »gentlemanaftale« mellem deltagerne; arrangementet er ikke et OECD-dokument ( 1 ), selv om OECD's sekretariat (i det følgende benævnt: »sekretariatet«) yder administrativ bistand hertil.

3. DELTAGELSE

Deltagerne i arrangementet er i øjeblikket: Australien, Canada, Den Europæiske Union, Japan, Korea, New Zealand, Norge, Schweiz og USA. Andre, både medlemmer af OECD og ikke-medlemmer, kan af de nuværende deltagere opfordres til at blive deltagere.

4. INFORMATION, DER STÅR TIL RÅDIGHED FOR IKKE-DELTAGERE

a) Deltagerne forpligter sig til at dele information med ikke-deltagere om underretninger vedrørende offentlig støtte som fastsat i artikel 5, litra a).

b) En deltager besvarer på basis af gensidighed en anmodning fra en ikke-deltager i en konkurrencebetonet situation vedrørende de finansielle vilkår og betingelser, der tilbydes i forbindelse med dennes offentlige støtte, ligesom denne ville besvare en anmodning fra en deltager.

5. ANVENDELSESOMRÅDE

Arrangementet finder anvendelse på al offentlig støtte, der ydes af eller på vegne af en regering i forbindelse med finansiering af eksport af varer og/eller tjenesteydelser, herunder finansiel leasing, med en løbetid på mindst 2 år.

a) Offentlig støtte kan ydes på forskellige måder:

1) eksportkreditgaranti eller -forsikring (»pure cover«)

2) offentlig finansieringsstøtte:

— direkte kredit/finansiering og refinansiering eller

— rentestøtte

3) alle kombinationer af ovenstående.

b) Arrangementet finder anvendelse på bunden bistand; de procedurer, der er fastlagt i kapitel IV, finder også anvendelse på handelsrelateret ubunden bistand.

c) Arrangementet finder ikke anvendelse på eksport af militært udstyr og landbrugsprodukter.

d) Der må ikke ydes offentlig støtte, hvis der er klare beviser for, at kontrakten er udformet sammen med en køber i et land, der ikke er varernes endelige bestemmelsessted, først og fremmest med det formål at opnå en gunstigere løbetid.

6. SEKTORAFTALER

a) Følgende sektoraftaler er en del af arrangementet:

— skibe (bilag I)

— kernekraftværker (bilag II)

— civile fly (bilag III)

— projekter inden for vedvarende energi, modvirkning af og tilpasning til klimaforandringer og vand (bilag IV)

— jernbaneinfrastruktur (bilag V)

— projekter vedrørende kulfyret elproduktion (bilag VI).

b) En deltager i bilag I, II, IV eller V kan anvende de respektive bestemmelser om offentlig støtte til eksport af varer og/eller tjenesteydelser, der er omfattet af den pågældende sektoraftale. Indeholder en sektoraftale ikke en bestemmelse svarende til bestemmelsen i arrangementet, anvendes bestemmelsen i arrangementet af deltageren i den pågældende sektoraftale.

c) Ved eksport af varer og/eller tjenesteydelser, der er omfattet af bilag III, anvender de deltagere, der også er deltagere i denne sektoraftale, bestemmelserne i den pågældende sektoraftale.

d) Ved eksport af varer og/eller tjenesteydelser, der er omfattet af bilag VI, anvendes de tilsvarende bestemmelser i dette bilag i stedet for bestemmelserne i arrangementet. Indeholder bilag VI ikke en bestemmelse svarende til bestemmelsen i arrangementet, anvendes bestemmelserne i arrangementet af deltageren i den pågældende sektoraftale.

7. PROJEKTFINANSIERING

a) Deltagerne kan anvende de vilkår og betingelser, der er fastsat i bilag VII, ved eksport af varer og/eller tjenesteydelser for transaktioner, der opfylder kriterierne i tillæg 1 til bilag VII.

b) Litra a) gælder for eksport af varer og tjenesteydelser, der er omfattet af sektoraftalen om eksportkreditter til kernekraftværker, sektoraftalen om eksportkreditter til projekter inden for vedvarende energi, modvirkning af og tilpasning til klimaforandringer og vand, sektoraftalen om eksportkreditter til jernbaneinfrastruktur og sektoraftalen om eksportkreditter til projekter vedrørende kulfyret elproduktion.

c) Litra a) gælder ikke for eksport af varer og tjenesteydelser, der er omfattet af sektoraftalen om eksportkreditter til civile fly og sektoraftalen om eksportkreditter til skibe.

8. UDTRÆDEN

En deltager kan udtræde ved skriftlig underretning af sekretariatet herom ved øjeblikkelig kommunikation, f.eks. OECD's online informationssystem (OLIS). Denne udtræden får virkning 180 kalenderdage efter sekretariatets modtagelse af underretningen.

9. OVERVÅGNING

Sekretariatet overvåger gennemførelsen af arrangementet.

KAPITEL II

FINANSIELLE VILKÅR OG BETINGELSER FOR EKSPORTKREDITTER

De finansielle vilkår og betingelser for eksportkreditter omfatter alle de bestemmelser, der er fastsat i dette kapitel, og som skal læses i sammenhæng med de øvrige bestemmelser.

I arrangementet fastsættes grænser for de vilkår og betingelser, på hvilke der kan ydes offentlig støtte. Deltagerne anerkender, at der i visse handels- eller industrisektorer traditionelt anvendes mere restriktive finansielle vilkår og betingelser end dem, der er fastsat i arrangementet. Deltagerne vedbliver med at respektere sådanne sædvanemæssige finansielle vilkår og betingelser, navnlig princippet om, at løbetiden ikke må være længere end varernes anvendelsesperiode.

10. KONTANT UDBETALING, MAKSIMAL OFFENTLIG STØTTE OG LOKALE OMKOSTNINGER

a) Deltagerne kræver, at køberne af varer og tjenesteydelser, hvortil der ydes offentlig støtte, foretager en kontant udbetaling på mindst 15 % af eksportkontraktværdien på eller før kredittens begyndelsestidspunkt som defineret i bilag XV. Ved fastsættelsen af den kontante udbetaling kan eksportkontraktværdien nedsættes forholdsmæssigt, hvis den pågældende transaktion indbefatter varer og tjenesteydelser, hvortil der ikke ydes offentlig støtte, fra et tredjeland. Finansiering af/forsikring med dækning på 100 % af præmien er tilladt. Præmien kan indregnes eller ej i eksportkontraktværdien. Garantitilbageholdelse efter kredittens begyndelsestidspunkt betragtes ikke som kontant udbetaling i denne sammenhæng.

b) Offentlig støtte til sådanne kontante udbetalinger ydes kun i form af forsikring eller sikkerhedsstillelse mod de sædvanlige risici, der ligger forud for kredittens begyndelsestidspunkt.

c) Med undtagelse af de i litra b) og d) omhandlede tilfælde yder deltagerne ikke offentlig støtte på mere end 85 % af eksportkontraktværdien inkl. leverancer fra tredjelande, men ekskl. lokale omkostninger.

d) Deltagerne kan yde offentlig støtte til lokale omkostninger på følgende betingelser:

1) Offentlig støtte til lokale omkostninger må ikke overstige 30 % af eksportkontraktværdien.

2) Den må ikke ydes på betingelser, der er gunstigere/mindre restriktive end dem, der er aftalt for den beslægtede eksport.

3) Overstiger den offentlige støtte til lokale omkostninger 15 % af eksportkontraktværdien, skal der ske forudgående underretning herom i henhold til artikel 48 med angivelse af arten af de lokale omkostninger, der gives støtte til.

11. KLASSIFICERING AF LANDENE MED HENBLIK PÅ FASTSÆTTELSE AF MAKSIMAL LØBETID

a) Kategori I-lande er OECD-højindkomstlande ( 2 ). Alle andre lande er i kategori II.

b) Der gælder følgende kriterier og procedurer for klassificeringen af landene:

1) Med henblik på arrangementet klassificeres landene på grundlag af BNI per capita som beregnet af Verdensbanken til dennes klassificering af låntagerlande.

2) Er Verdensbanken ikke i besiddelse af tilstrækkelige oplysninger til at offentliggøre BNI per capita, anmodes Verdensbanken om at vurdere, om det pågældende land har en BNI per capita, der ligger over eller under den gældende tærskelværdi. Landet klassificeres i overensstemmelse med denne vurdering, medmindre deltagerne træffer anden afgørelse.

3) Omklassificeres et land i overensstemmelse med artikel 11, litra a), får omklassificeringen virkning to uger efter, at sekretariatet har underrettet alle deltagere om de konklusioner, der er draget af ovennævnte data fra Verdensbanken.

4) Ændrer Verdensbanken sine tal, ses der bort fra sådanne ændringer i forbindelse med arrangementet. Et lands klassificering kan dog ændres via en fælles holdning, og deltagerne vil se med velvilje på en ændring, som skyldes fejl og udeladelser i de tal, der efterfølgende anerkendes i det samme kalenderår som det, i hvilket tallene første gang blev udsendt af sekretariatet.

c) Et land skifter kun kategori, når dets kategori ifølge Verdensbankens graduering har været uændret i to på hinanden følgende år.

12. MAKSIMAL LØBETID

Den maksimale løbetid varierer med bestemmelseslandets klassificering i henhold til kriterierne i artikel 11, jf. dog artikel 13.

a) For lande i kategori I er den maksimale løbetid fem år, med mulighed for at nå til enighed om en løbetid på op til otte et halvt år, når procedurerne for forudgående underretning som omhandlet i artikel 48 følges.

b) For lande i kategori II er den maksimale løbetid ti år.

c) Omfatter en kontrakt mere end ét bestemmelsesland, bør deltagerne søge at fastlægge en fælles holdning efter procedurerne i artikel 58-63 med henblik på at nå til enighed om passende vilkår.

13. LØBETID FOR IKKE-NUKLEARE KRAFTVÆRKER

a) For ikke-nukleare kraftværker, som ikke er omfattet af bilag VI, er den maksimale løbetid 12 år. Agter en deltager at støtte en løbetid, der er længere end den i artikel 12 fastsatte, giver deltageren forudgående underretning efter proceduren i artikel 48.

b) Ikke-nukleare kraftværker er komplette kraftværker eller dele deraf, som ikke drives ved kernekraft, de omfatter alle dele, udstyr, materialer og tjenesteydelser, herunder uddannelse af personale, der direkte er påkrævet til opførelse og ibrugtagning af sådanne kernekraftværker. Heri indgår ikke sådanne poster, som køber sædvanligvis er ansvarlig for, f.eks. omkostninger i forbindelse med byggemodning, veje, boliger til byggemandskab, elforsyning, transformatorstation og vandforsyning beliggende uden for kraftværksområdets grænser samt omkostninger i købers hjemland i forbindelse med officielle godkendelsesprocedurer (f.eks. godkendelse af byggegrund, byggetilladelse, opladningstilladelse), dog med følgende undtagelser:

1) Hvis køberen af transformatorstationen er den samme som køberen af kraftværket, er den maksimale løbetid for den oprindelige transformatorstation den samme som for det ikke-nukleare kraftværk (dvs. 12 år), og

2) den maksimale løbetid for understationer, transformere og transmissionsledninger med en spænding på mindst 100 kV er den samme som for ikke-nukleare kraftværker.

14. TILBAGEBETALING AF HOVEDSTOL OG BETALING AF RENTER

a) Hovedstolen af en eksportkredit tilbagebetales i lige store afdrag.

b) Hovedstolen tilbagebetales — og renter betales — med højst seks måneders mellemrum, og første rate af hovedstol og renter betales senest seks måneder efter kredittens begyndelsestidspunkt.

c) For eksportkreditter, der ydes til støtte for leasingtransaktioner, kan der anvendes lige store afdrag af hovedstol og renter tilsammen i stedet for lige store afdrag af hovedstolen som fastsat i litra a).

d) Undtagelsesvis og i behørigt begrundede tilfælde kan eksportkreditter ydes på andre vilkår end dem, der er fastsat i litra a)-c) ovenfor. Ydelsen af en sådan støtte skal være begrundet i en tidsmæssig ubalance med hensyn til de midler, debitor har til rådighed, og rente- og afdragsprofilen efter en tilbagebetalingsplan med lige store halvårlige afdrag og skal opfylde følgende kriterier:

1) Ingen enkelt tilbagebetaling af hovedstol eller række af hovedstolsbetalinger i en seksmånedersperiode må overstige 25 % af kredittens hovedstol.

2) Hovedstolen tilbagebetales med højst 12 måneders mellemrum. Første afdrag på hovedstolen betales senest 12 måneder efter kredittens begyndelsestidspunkt, og mindst 2 % af kredittens hovedstol skal være tilbagebetalt 12 måneder efter kredittens begyndelsestidspunkt.

3) Renter betales med højst 12 måneders mellemrum, og første rentebetaling finder sted senest 6 måneder efter kredittens begyndelsestidspunkt.

4) Den maksimale vægtede gennemsnitlige løbetid må ikke overstige:

— for transaktioner med statslige købere (eller med statslig tilbagebetalingsgaranti): fire et halvt år for lande i kategori I og fem et kvart år for lande i kategori II

— for transaktioner med ikke-statslige købere (og uden statslig tilbagebetalingsgaranti): fem år for lande i kategori I og seks år for lande i kategori II

— uanset bestemmelserne i de to foregående led, for transaktioner, der involverer støtte til ikke-nukleare kraftværker i henhold til artikel 13: seks et kvart år.

5) Deltageren giver forudgående underretning i overensstemmelse med artikel 48 med en redegørelse for årsagen til ikke at yde støtte i overensstemmelse med litra a)-c) ovenfor.

e) Renter, der forfalder efter kredittens begyndelsestidspunkt, kapitaliseres ikke.

15. RENTESATSER, PRÆMIESATSER OG ANDRE GEBYRER

a) Renter omfatter ikke:

1) præmiebetalinger og lignende betalinger for forsikring af eller sikkerhedsstillelse for leverandør- eller finanskreditter

2) enhver anden betaling i form af bankgebyrer eller provisioner, der vedrører eksportkreditten, bortset fra årlige eller halvårlige bankomkostninger, der skal betales gennem hele løbetiden og

3) indeholdte skatter efter importlandets regler.

b) Hvis der ydes offentlig støtte i form af direkte kreditter/finansiering eller refinansiering, kan præmien enten lægges til den pålydende rente eller beregnes særskilt; de to komponenter skal specificeres separat for deltagerne.

16. GYLDIGHEDSPERIODE FOR EKSPORTKREDITTER

De finansielle vilkår og betingelser for en enkeltstående eksportkredit eller kreditlinje bortset fra gyldighedsperioden for markedsreferencerentesatserne (CIRR) i henhold til artikel 21 må ikke fastsættes for en periode, der går længere tilbage end seks måneder før den endelige forpligtelse.

17. FORANSTALTNINGER TIL AT HINDRE ELLER BEGRÆNSE TAB

Arrangementet er ikke til hinder for, at eksportkreditmyndigheder eller finansieringsinstitutioner accepterer mindre restriktive finansielle vilkår og betingelser end dem, der er fastsat i arrangementet, hvis dette sker efter kontrakttildelingen (når eksportkreditaftalen og dertil hørende dokumenter allerede er trådt i kraft), og når hensigten hermed udelukkende er at hindre eller begrænse tab som følge af begivenheder, som kunne give anledning til manglende betaling eller erstatning.

18. MATCHING

Under hensyn til en deltagers internationale forpligtelser og i overensstemmelse med formålet med arrangementet kan en deltager efter procedurerne i artikel 45 matche finansielle vilkår og betingelser, der tilbydes af en deltager eller en ikke-deltager. De finansielle vilkår og betingelser, der fastsættes i henhold til denne artikel, anses for at være i overensstemmelse med bestemmelserne i kapitel I og II og i påkommende tilfælde bilag I, II, III, IV, V, VI og VII.

19. FASTE MINIMUMSRENTESATSER MED OFFENTLIG FINANSIERINGSSTØTTE

a) Deltagere, der yder offentlig finansieringsstøtte i forbindelse med fastforrentede lån, anvender de relevante CIRR som minimumsrentesatser. CIRR er rentesatser, der er beregnet ud fra følgende principper:

1) CIRR bør svare til den endelige udlånsrente for forretningslån på hjemmemarkedet for den pågældende valuta.

2) CIRR bør nøje svare til renten for lån til førsteklasses låntagere på hjemmemarkedet.

3) CIRR bør fastsættes på grundlag af låneomkostningerne for fastforrentet finansiering.

4) CIRR bør ikke fordreje konkurrencevilkårene på hjemmemarkedet, og

5) CIRR bør nøje svare til den rente, hvortil førsteklasses udenlandske låntagere kan optage lån.

b) Ydelsen af offentlig finansieringsstøtte må hverken helt eller delvis udligne eller godtgøre den relevante kreditrisikopræmie, der i henhold til artikel 23 skal opkræves som følge af risikoen for, at lånet ikke bliver tilbagebetalt.

20. BEREGNING AF CIRR

a) Hver deltager, der ønsker at beregne en CIRR, vælger indledningsvis et af følgende to basisrentesystemer for sin nationale valuta:

1) afkastet af treårige statsobligationer med en løbetid på højst 5 år afkastet af femårige statsobligationer på over 5 år og højst 8 1/2 år, afkastet af syvårige statsobligationer for løbetider over 8 1/2 år, eller

2) afkastet af femårige statsobligationer for alle løbetider.

Undtagelser fra basisrentesystemet skal godkendes af deltagerne.

b) CIRR fastsættes til en sats, der er lig med hver deltagers basisrentesats plus en fast margen på 100 basispoint, medmindre deltagerne træffer anden aftale.

c) De øvrige deltagere anvender den CIRR, der er fastsat for en bestemt valuta, hvis de vælger at finansiere i den pågældende valuta.

d) En deltager kan med et varsel på 6 måneder og efter at have rådført sig med deltagerne ændre sit basisrentesystem.

e) En deltager eller en ikke-deltager kan anmode om, at der beregnes en CIRR for en ikke-deltagers valuta. I samråd med den pågældende ikke-deltager kan en deltager eller sekretariatet på den pågældende ikke-deltagers vegne fremsætte forslag til beregning af CIRR i den pågældende valuta efter procedurerne i artikel 58-63 om fastlæggelse af en fælles holdning.

21. GYLDIGHED AF CIRR

Den rentesats, der anvendes på en transaktion, fastsættes ikke for en periode af mere end 120 dages varighed. Der lægges en margen på 20 basispoint til CIRR, hvis betingelserne for den offentlige finansieringsstøtte fastsættes før kontraktdatoen.

22. ANVENDELSE AF CIRR

a) Ydes der offentlig finansieringsstøtte til et lån med variabel rente, er det ikke tilladt banker og andre finansieringsinstitutioner at tilbyde mulighed for at vælge den laveste sats af enten CIRR (på tidspunktet for den oprindelige kontrakt) eller den kortfristede markedsrente i hele lånets løbetid.

b) I tilfælde af frivillig tidlig tilbagebetaling af et lån eller en del deraf yder låntageren den statslige institution, der har ydet den offentlige finansieringsstøtte, erstatning for alle omkostninger og tab, der påløber som følge af den pågældende tidlige tilbagebetaling, herunder omkostningerne for den statslige institution ved at finde ny anvendelse til den del af den kontante tilførsel til fast rentesats, der er afbrudt af den tidlige tilbagebetaling.

23. PRÆMIE FOR KREDITRISIKO

Deltagerne opkræver ud over renteudgiften en præmie til dækning af risikoen for, at eksportkreditterne ikke tilbagebetales. Præmiesatserne, der opkræves af deltagerne, skal baseres på risikoen, skal konvergere og skal kunne dække driftsudgifter og tab på lang sigt.

24. MINIMUMSPRÆMIESATSER FOR KREDITRISIKO

Deltagerne må ikke opkræve mindre end den relevante minimumspræmiesats (MPR) for kreditrisiko.

a) Den relevante MPR bestemmes af følgende faktorer:

— den relevante klassificering af landerisiko

— risikoperiodens længde (dvs. risikohorisonten (Horizon of Risk — HOR))

— debitors udvalgte køberrisikokategori

— dækningsprocent for politiske og kommercielle risici samt kvaliteten af ydede offentlige eksportkreditter

— enhver anvendt teknik til lempelse af landerisikoen og

— enhver anvendt kreditforbedring i forbindelse med køberrisiko.

b) MPR udtrykkes i procent af kredittens hovedstol, som om præmien blev opkrævet med sit fulde beløb på datoen for det første træk på kreditten. Forklaring på, hvorledes beregning af MPR foretages, herunder den matematiske formel, gives i bilag IX.

c) Uanset destinationslandet fastsættes de præmiesatser, der opkræves af deltagerne for markedsbenchmarktransaktioner, dvs. som involverer debitorer/garanter (dvs. kreditrisikoenheder) i kategori 0-lande, OECD-højindkomstlande og højindkomstlande i euroområdet ( 3 ), i hvert enkelt tilfælde. Med henblik på at sikre, at de opkrævede præmiesatser for transaktioner, der omfatter debitorer og eventuelt garanter, i sådanne lande, ikke er lavere end priserne på det private marked, skal deltagerne overholde følgende procedurer under anvendelse af indgåede aftaler for at omsætte den relevante benchmarkpris til præmie:

1. Yder en deltager offentlig støtte som en del af en syndikeret lånepakke, der er opbygget som en transaktion med sikkerhedsstillelse i aktiver (asset-backed) ( 4 ) eller som projektfinansiering ( 5 ), så:

— må de samlede omkostninger for andelen af den direkte långivning ikke være mindre end de samlede omkostninger, der opkræves af deltagerne i syndikatet på det kommercielle marked

— må den præmie, der opkræves for »pure cover«, ikke være mindre end det tilsvarende beløb, der opkræves af deltagerne på det kommercielle marked.

For at blive klassificeret som en syndikeret lånepakke skal alle betingelser i det følgende være opfyldt:

— Mindst 25 % ( 6 ) af syndikatet er kommercielle markedslån/-garantier uden nogen bilateral eller multilateral støtte (f.eks. ECA, DFI, IFI eller MDB) ( 7 ), hvor alle parter i finansieringen er på lige fod med hensyn til alle finansielle betingelser og vilkår, herunder sikkerhedspakke og

— De finansielle betingelser og vilkår for transaktionen er helt i overensstemmelse med arrangementet som ændret ved disse bestemmelser for fastsættelse af markedsbenchmarks i syndikerede låne- og garantitransaktioner.

2. For alle øvrige markedsbenchmarktransaktioner gælder følgende procedurer:

— Deltagerne skal fastlægge den præmiesats, der skal anvendes, ved hjælp af benchmarking mod et eller flere af de markedsbenchmarks, der omhandles i bilag X, idet de tager højde for tilgængeligheden af markedsoplysninger samt den underliggende transaktions karakteristika og vælger det benchmark, der synes bedst tilpasset den pågældende transaktion.

— Uanset ovenstående skal deltagerne opkræve en præmiesats, som ikke er lavere end den tilsvarende præmie fastsat efter TCMB-modellen (under hensyntagen til markedsbenchmarks i en hel konjunkturcyklus) på grundlag af risikoklassificeringen og transaktionens samlede løbetid (WAL for hele transaktionen), medmindre markedsbenchmarket er afledt af en navnespecifik eller forretningsmæssigt forbundet enhed i) obligation fra det sekundære marked eller ii) credit default swap (CDS). En deltager, som opkræver en lavere præmiesats end den tilsvarende præmie bestemt efter TCMB-modellen baseret på vurderingen foretaget af det akkrediterede kreditagentur ( 8 ) af det navnespecifikke markedsbenchmark ( 9 ), skal give forudgående underretning herom i henhold til artikel 48. Den præmie, der opkræves, må dog ikke være mindre end den tilsvarende aktuarmæssige minimumspræmie.

— Ved fastsættelsen af præmiesatsen skal en deltager bestemme en risikovurdering for den ultimative debitor/garant, herunder om debitoren/garanten er vurderet af et akkrediteret kreditagentur. En deltager kan fastsætte en vurdering et niveau bedre (på det akkrediterede kreditagenturs skala) end den, der gives af et akkrediteret kreditagentur. I tilfælde af en manglende vurdering fra et akkrediteret kreditagentur må risikoklassificeringen ikke overstige (være gunstigere end) kreditagenturvurderingen af den stat, hvor debitoren/garanten har sit hjemsted, med mere end to niveauer. Deltagerne skal give forudgående underretning i henhold til artikel 48 i følgende tilfælde: — — Hvis en deltager klassificerer debitoren/garanten som bedre end den bedste kreditvurdering fra et akkrediteret kreditagentur, eller — I tilfælde af en manglende vurdering fra et akkrediteret kreditagentur, og hvor en deltager klassificerer en transaktion som CC2 eller bedre, eller en kreditvurdering svarende til AAA, A- eller lig med eller bedre end den bedste vurdering af statsgæld i debitorens/garantens hjemsted udført af et akkrediteret kreditagentur.

d) For landene med den »højeste risiko« i kategori 7 opkræves der principielt præmiesatser, som er højere end de MPR, der er beregnet for denne kategori; disse præmiesatser bestemmes af den deltager, der yder offentlig støtte.

e) Ved beregningen af MPR for en transaktion er den relevante klassificering af landerisiko klassificeringen af debitors hjemland og den relevante klassificering af køberrisiko er klassificeringen af debitor ( 10 ), medmindre:

— en tredjepart, der er kreditværdig i henseende til den garanterede gælds størrelse, stiller sikkerhed i form af en garanti, der er uigenkaldelig, ubetinget, disponibel efter påkrav og retligt gyldig, og som kan realiseres, for den samlede tilbagebetalingsforpligtelse for gælden i hele kredittens løbetid. Er der tale om en garanti fra tredjepart, kan en deltager vælge at anvende klassificeringen af landerisiko for det land, hvor garanten er beliggende, og køberrisikoen i den kategori, hvor garanten befinder sig ( 11 ) eller

— en multilateral eller regional institution som omhandlet i artikel 28 enten optræder som låntager eller garant for transaktionen, i hvilket tilfælde den relevante klassificering af landerisiko og køberrisikokategori kan være klassificeringen af den pågældende multilaterale eller regionale institution.

f) Kriterierne og betingelserne for anvendelsen af garanti fra tredjepart i henhold til de situationer, der er beskrevet i første og andet led i litra e) ovenfor, er fastsat i bilag XI.

g) Det HOR-kriterium, der anvendes til beregning af en MPR, er halvdelen af udbetalingsperioden plus den samlede løbetid og forudsætter en jævn afdragsprofil for eksportkreditten, dvs. tilbagebetaling i lige store halvårlige afdrag af hovedstol plus renters rente begyndende seks måneder efter kredittens begyndelsestidspunkt. For eksportkreditter med ikke-standardiserede afdragsprofiler beregnes den tilsvarende løbetid (udtrykt ved lige store halvårlige rater) ved hjælp af følgende formel: tilsvarende løbetid = (vægtet gennemsnitlig løbetid – 0,25)/0,5.

h) En deltager, der vælger at anvende en MPR i forbindelse med en garanti fra en tredjepart, der befinder sig i et andet land end debitors, skal give forudgående underretning i henhold til artikel 47. En deltager, der vælger at anvende en MPR i forbindelse med en multilateral eller regional institution, der agerer som garant, skal give forudgående underretning i henhold til artikel 48.

25. KLASSIFICERING AF LANDERISIKO

Med undtagelse af OECD-højindkomstlande og højindkomstlande i euroområdet klassificeres lande på grundlag af sandsynligheden for, at de betaler renter og afdrag på deres eksterne gæld (dvs. landekreditrisiko).

a) Landerisikoen har følgende fem elementer:

— almindeligt moratorium for tilbagebetalinger dekreteret af debitorens/garantens regering eller af det organ i det pågældende land, som formidler tilbagebetalingen

— politiske begivenheder og/eller økonomiske vanskeligheder uden for den underrettende deltagers hjemland eller lovgivningsmæssige/administrative foranstaltninger truffet uden for den underrettende deltagers hjemland, såfremt disse forhindrer eller forsinker overførslen af betalinger vedrørende kreditten

— retlige bestemmelser i debitorens/garantens land gående ud på, at tilbagebetalinger i lokal valuta er en gyldig indløsning af gælden, uanset at sådanne tilbagebetalinger som følge af svingninger i valutakurserne ved omregning til lånevalutaen ikke længere dækker gældens størrelse ved overførslen af betalingerne

— alle andre foranstaltninger eller afgørelser truffet af et fremmed lands regering, som forhindrer tilbagebetaling i forbindelse med en kredit og

— tilfælde af force majeure uden for den underrettende deltagers hjemland såsom krig (herunder borgerkrig), ekspropriation, revolution, oprør, civile uroligheder, orkaner, oversvømmelser, jordskælv, vulkanudbrud, flodbølger og kernekraftulykker.

b) Landene klassificeres i én af otte landerisikokategorier (0 til 7). Der er beregnet MPR for kategori 1-7, men ikke for kategori 0, fordi landerisikoen anses for at være ubetydelig for landene i denne kategori. Kreditrisiko i forbindelse med transaktioner i kategori 0-lande er hovedsageligt forbundet med risikoen ved debitoren/garanten.

c) Klassificeringen af lande ( 12 ) sker ved hjælp af klassificeringsmetoden for landerisici, som består af:

— Vurderingsmodellen for landerisici (modellen), der giver en kvantitativ vurdering af landekreditrisikoen, som for hvert land baseres på tre grupper risikoindikatorer: deltagernes erfaringer med betalinger, den finansielle situation og den økonomiske situation. Modellens metode omfatter forskellige trin, herunder en vurdering af de tre grupper risikoindikatorer, og en sammenstilling og fleksibel vægtning af risikoindikatorgrupperne.

— Den kvalitative vurdering af modellens resultater, der foregår for hvert land for sig med henblik på at medtage den politiske risiko og/eller andre risikofaktorer, som helt eller delvis falder uden for modellen. Dette kan i påkommende tilfælde føre til en justering af den kvantitative models vurdering ved den endelige vurdering af landekreditrisikoen.

d) Landerisikoklassificeringerne overvåges løbende og revideres mindst én gang årligt, og sekretariatet giver øjeblikkeligt meddelelse om ændringer som følge af klassificeringsmetoden for landerisici. Når et land omklassificeres til en lavere eller højere landerisikokategori, opkræver deltagerne senest fem arbejdsdage efter, at omklassificeringen er blevet meddelt af sekretariatet, præmiesatser på eller over de MPR, der knytter sig til den nye landerisikokategori.

e) Sekretariatet offentliggør landerisikoklassificeringerne.

26. VURDERING AF RISICI FORBUNDET MED SUVERÆN KREDIT

a) For alle lande klassificeret ved hjælp af klassificeringsmetoden for landerisici i henhold til artikel 25, litra d), vurderes risikoen ved den statslige låntager med henblik på, undtagelsesvist, at identificere de statslige enheder:

— der ikke er debitorer med den laveste risiko i landet

— hvis kreditrisiko er betydeligt højere end landerisikoen.

b) Identificeringen af de statslige låntagere, der opfylder kriterierne i litra a) ovenfor, skal foretages i overensstemmelse med vurderingsmetoden for risici forbundet med statslige låntagere, der er udarbejdet og vedtaget af deltagerne.

c) Listen over de statslige låntagere, der er identificeret som opfyldende kriterierne i litra a) ovenfor, overvåges løbende og revideres mindst én gang årligt, og sekretariatet giver øjeblikkeligt meddelelse om ændringer som følge af vurderingsmetoden for risici forbundet med statslige låntagere.

d) Listen over de statslige låntagere, der er identificeret i litra b ovenfor, offentliggøres af sekretariatet.

27. KLASSIFICERING AF KØBERRISIKO

Debitorer og, i påkommende tilfælde, garanter i lande klassificeret i landerisikokategori 1-7 skal klassificeres i en af de køberrisikokategorier, der er fastlagt for debitorens/garantens land ( 13 ). Modellen for køberrisikokategorier, hvori debitorer og garanter skal klassificeres, findes i bilag IX. Kvalitative beskrivelser af køberrisikokategorier findes i bilag XII.

a) Klassificering af køberrisikokategori skal baseres på den privilegerede, usikrede kreditvurdering af debitoren/garanten som fastsat af deltageren.

b) Uanset litra a) ovenfor kan transaktioner, der støttes i henhold til vilkårene og betingelserne i bilag VII, og transaktioner med en kreditværdi på 5 mio. SDR eller derunder, klassificeres på grundlag af hver enkelt transaktion, dvs. efter anvendelse af en hvilken som helst kreditforbedring i forbindelse med køberrisiko. Dog er sådanne transaktioner, ligegyldigt hvorledes de er klassificeret, ikke berettiget til nedslag ved anvendelse af kreditforbedring i forbindelse med køberrisiko.

c) Statslige debitorer og garanter klassificeres i køberrisikokategorien SOV/CC0.

d) Undtagelsesvis kan ikke-statslige debitorer og garanter klassificeres i køberrisikokategorien »bedre end statslig« (SOV+) ( 14 ), såfremt:

— debitoren/garanten har en kreditvurdering vedrørende udenlandsk valuta fra et akkrediteret kreditagentur, der er bedre end kreditvurderingen vedrørende udenlandsk valuta (fra samme kreditagentur) for deres respektive statslige låntager, eller

— debitoren/garanten er beliggende i et land, hvor risikoen forbundet med en statslig låntager er identificeret som værende betydeligt højere end landerisikoen.

e) Deltagerne skal give forudgående underretning i henhold til artikel 48 for transaktioner:

— med en ikke-statslig debitor/garant, såfremt præmien, der opkræves, er mindre end præmien fastsat i køberrisikokategori CC1, dvs. CC0 eller SOV+

— med en ikkestatslig debitor/garant, hvor kreditværdien er over 5 mio. SDR, såfremt en deltager vurderer en køberrisiko for en ikkestatslig debitor/garant, der er vurderet af et akkrediteret kreditagentur, og den vurderede køberrisiko er bedre end det akkrediterede kreditagenturs vurdering ( 15 ).

f) I tilfælde af konkurrence om en specifik transaktion, hvorved debitoren/garanten er blevet klassificeret i forskellige køberrisikokategorier af konkurrerende deltagere, skal de konkurrerende deltagere forsøge at opnå en fælles klassificering af køberrisiko. Hvis der ikke kan opnås enighed om en fælles klassificering, udelukkes den eller de deltagere, der har klassificeret debitoren/garanten i en højere klassificering af køberrisiko, dog ikke fra at anvende den lavere klassificering af køberrisiko.

28. KLASSIFICERING AF MULTILATERALE OG REGIONALE INSTITUTIONER

Multilaterale og regionale institutioner klassificeres i en af de otte landerisikokategorier (0-7) ( 16 ) og revideres i påkommende tilfælde; sekretariatet offentliggør sådanne relevante klassificeringer.

29. OFFENTLIG EKSPORTKREDITDÆKNING: PROCENTSATS OG KVALITET

MPR differentieres for at tage hensyn til eksportkreditprodukternes forskellige kvalitet og deltagernes forskellige dækningsprocent som omhandlet i bilag IX. Differentieringen ses ud fra eksportørens synsvinkel (dvs. tager sigte på at neutralisere den konkurrencemæssige virkning af de kvalitative forskelle mellem de produkter, der tilbydes eksportøren/den finansielle institution).

a) Kvaliteten af et eksportkreditprodukt afhænger af, om produktet er forsikring, sikkerhedsstillelse eller direkte kredit/finansiering, og — for forsikringsprodukternes vedkommende — om renten er dækket i karenstiden (dvs. perioden mellem forfaldsdatoen for debitorens betaling og den dato, på hvilken forsikreren skal yde eksportøren/den finansielle institution erstatning) uden ekstrapræmie.

b) Alle eksisterende eksportkreditprodukter, som tilbydes af deltagerne, klassificeres i en af følgende tre produktkategorier:

— produkter under standard, dvs. forsikring uden dækning af rente i karenstiden og forsikring med dækning af rente i karenstiden mod en passende ekstrapræmie

— standardprodukter, dvs. forsikring med dækning af rente i karenstiden uden en passende ekstrapræmie og direkte kredit/finansiering og

— produkter over standard, dvs. garantier.

30. TEKNIKKER TIL LEMPELSE AF LANDERISIKOEN

a) Deltagerne kan anvende følgende teknikker til lempelse af landerisikoen, hvis specifikke anvendelse er anført i bilag XIII:

— »Offshore Future Flow Structure Combined with Offshore Escrow Account«

— Finansiering i lokal valuta

b) En deltager, der anvender en MPR, som afspejler brugen af lempelse af landerisikoen, skal give forudgående underretning i henhold til artikel 47.

c) Der anvendes ingen lempelse af landerisikoen på markedsbenchmarktransaktioner.

31. KREDITFORBEDRINGER I FORBINDELSE MED KØBERRISIKO

a) Deltagerne kan anvende følgende kreditforbedringer i forbindelse med køberrisiko, der muliggør anvendelse af en kreditforbedringsfaktor større end 0:

— Overdragelse af kontraktprovenu eller indtægter

— Aktivbaseret sikkerhed

— Sikkerhed i anlægsaktiver

— Spærret konto

b) Definitioner af kreditforbedringer i forbindelse med køberrisiko og maksimumsværdier for kreditforbedringsfaktorer for både debitorer i kategori 1-7 og markedsbenchmarksdebitorer er angivet i bilag XIII.

c) Kreditforbedringer i forbindelse med køberrisiko må udelukkende anvendes i kombination med følgende restriktioner:

— Den maksimale kreditforbedringsfaktor, der kan opnås ved anvendelse af kreditforbedringer i forbindelse med køberrisiko, er 0,35 for kategori 1-7 og 0,25 for markedsbenchmarktransaktioner.

— »Aktivbaseret sikkerhed« og »Sikkerhed i anlægsaktiver« kan ikke anvendes sammen i forbindelse med én transaktion.

— I en transaktion af typen kategori 1-7, hvor den relevante klassificering af landerisiko er blevet forbedret ved hjælp af »Offshore Future Flow Structure Combined with Offshore Escrow Account«, kan kreditforbedringer i forbindelse med køberrisiko ikke anvendes.

d) Deltagerne skal give forudgående underretning i henhold til artikel 48 ved transaktioner med en ikkestatslig debitor/garant for en kredit på over 5 mio. SDR, hvis kreditforbedringer i forbindelse med køberrisiko medfører anvendelse af en kreditforbedringsfaktor på over 0, eller når der anvendes kreditforbedringer i en markedsbenchmarktransaktion, der medfører værdiansættelser under den tilsvarende MPR, som er bestemt efter TCMB-modellen.

32. REVISION AF GYLDIGHEDEN AF MINIMUMSPRÆMIESATSERNE FOR KREDITRISIKO

a) For at vurdere relevansen af MPR og om fornødent muliggøre justeringer i opadgående eller nedadgående retning bør der parallelt anvendes præmiefeedbackværktøjer (»Premium Feedback Tools« — PFT) til regelmæssig overvågning og justering af MPR.

b) PFT skal vurdere relevansen af MPR både i forhold til den faktiske erfaring indhøstet af de institutioner, der har ydet offentlige eksportkreditter, og oplysninger fra det private marked om værdiansættelse af kreditrisiko.

c) En omfattende revision af alle aspekter ved præmiereglerne i arrangementet skal foretages med særlig vægt på reglerne for værdiansættelse i henhold til markedsbenchmarks senest den 31. december 2018.

KAPITEL III

BESTEMMELSER OM BUNDEN BISTAND

33. GENERELLE PRINCIPPER

a) Deltagerne er enige om at føre komplementære politikker for eksportkreditter og bunden bistand. Eksportkreditpolitikken bør være baseret på åben konkurrence og markedskræfternes frie spil. Politikken for bunden bistand bør sikre de nødvendige eksterne ressourcer til lande, sektorer eller projekter, som har ringe eller ingen adgang til markedsfinansiering. Politikken for bunden bistand bør sikre, at ressourcerne udnyttes økonomisk bedst muligt, og at handelsfordrejninger minimeres, og bidrage til, at ressourcerne udnyttes effektivt i udviklingsmæssig henseende.

b) Arrangementets bestemmelser om bunden bistand gælder ikke for multilaterale eller regionale institutioners bistandsprogrammer.

c) Principperne foregriber ikke Komitéen for Udviklingsbistands (DAC) synspunkter om kvaliteten af bunden og ubunden bistand.

d) En deltager kan anmode om yderligere oplysninger, der er relevante for enhver bistandsforms bindingsgrad. Er der tvivl om, hvorvidt en form for finansieringspraksis er omfattet af den i bilag XV fastsatte definition af bunden bistand, fremlægger donorlandet beviser til støtte for enhver påstand om, at bistanden faktisk er »ubunden« i henhold til definitionen i bilag XV.

34. FORMER FOR BUNDEN BISTAND

Bunden bistand kan ydes i form af:

a) offentlig udviklingsbistand (ODA) i form af lån som defineret i »DAC Guiding Principles for Associated Financing and Tied and Partially Untied Official Development Assistance (1987)«

b) ODA-gavebistand som defineret i »DAC Guiding Principles for Associated Financing and Tied and Partially Untied Official Development Assistance (1987)« og

c) anden offentlig finansiering, herunder gavebistand og lån, men ikke offentligt støttede eksportkreditter, som er i overensstemmelse med dette arrangement, eller

d) en kombination, f.eks. en blanding, de jure eller de facto, inden for donors, långivers eller låntagers kontrol, af to eller flere af foregående og/eller følgende finansieringskomponenter:

1) en eksportkredit, hvortil der ydes offentlig støtte i form af direkte kredit/finansiering, refinansiering, rentetilskud, garanti eller forsikring omfattet af arrangementet og

2) andre midler på markedsvilkår eller på betingelser nær markedsvilkårene eller kontante udbetalinger fra køber.

35. ASSOCIERET FINANSIERING

a) Associeret finansiering kan finde sted under forskellige former, herunder blandede kreditter, blandet finansiering, fælles finansiering, parallel finansiering eller integrerede enkelttransaktioner. Denne form for finansiering er kendetegnet ved følgende:

— der skal være en koncessionel komponent, der de jure eller de facto er forbundet med den ikke-koncessionelle komponent;

— enten en del af eller hele finansieringspakken er i realiteten bunden bistand; og

— de koncessionelle midler stilles kun til rådighed, hvis modtageren accepterer den dermed forbundne ikke-koncessionelle komponent.

b) Om der de facto er tale om en associering eller sammenbinding, afhænger f.eks. af:

— om der foreligger en uformel aftale mellem modtager og donormyndigheder

— om donor agter at gøre det lettere at acceptere en finansieringspakke ved at anvende ODA

— om hele finansieringspakken faktisk er bundet til indkøb i donorlandet

— bindingsgraden for ODA, og hvilke regler der gælder for udbud og kontraktindgåelse for hver finansieringstransaktion, eller

— om der er tale om andre former for praksis, som påvises af DAC eller deltagerne, hvor to eller flere finansieringskomponenter de facto er koblet sammen.

c) Følgende former for praksis er ikke til hinder for, at det fastslås, at der er tale om en de facto-associering eller -sammenbinding:

— kontraktopdeling gennem særskilt underretning om komponentdele af en og samme kontrakt

— opdeling af kontrakter, der finansieres i flere etaper

— manglende underretning om indbyrdes afhængige dele af en kontrakt, og/eller

— manglende underretning, fordi en del af finansieringspakken er ubunden.

36. STØTTEBERETTIGEDE LANDE (BUNDEN BISTAND)

a) Der ydes ikke bunden bistand til lande, hvis BNI per capita ifølge Verdensbankens data ligger over den øvre grænse for lande i den lavere mellemindkomstklasse. Verdensbanken foretager årligt en ny beregning af tærskelværdien ( 17 ). Et land omklassificeres først, når dets kategori i Verdensbankens klassificering har været uændret i to på hinanden følgende år.

b) Der gælder følgende kriterier og procedurer for klassificeringen af landene:

1) Med henblik på arrangementet klassificeres landene på grundlag af BNI per capita som beregnet af Verdensbanken til dennes klassificering af låntagerlande; denne klassificering offentliggøres af sekretariatet.

2) Er Verdensbanken ikke i besiddelse af tilstrækkelige oplysninger til at offentliggøre BNI per capita, anmodes Verdensbanken om at vurdere, om det pågældende land har en BNI per capita, der ligger over eller under den gældende tærskelværdi. Landet klassificeres i overensstemmelse med denne vurdering, medmindre deltagerne træffer anden afgørelse.

3) Ændres et lands status som berettiget til at modtage bunden bistand i henhold til litra a) ovenfor, får omklassificeringen virkning to uger efter, at sekretariatet har underrettet alle deltagere om konklusionerne af Verdensbankens ovennævnte data. Der kan ikke inden den faktiske omklassificeringsdato gives underretning om finansiering af bunden bistand til et land, der netop er blevet støtteberettiget; efter denne dato kan der ikke gives underretning om finansiering af bunden bistand til et land, der netop er rykket op i klassificeringen, dog med den undtagelse, at der kan gives underretning om enkeltstående transaktioner, der er omfattet af en tidligere indgået forpligtelse i form af en kreditlinje, indtil gyldighedsperioden for kreditlinjen udløber (hvilket skal ske højst et år efter ovennævnte omklassificeringsdato).

4) Ændrer Verdensbanken sine tal, ses der bort fra sådanne ændringer i forbindelse med arrangementet. Et lands klassificering kan dog ændres, hvis der fastlægges en fælles holdning efter procedurerne i artikel 58-63, og deltagerne vil desuden velvilligt overveje en ændring som følge af fejl og udeladelser i de tal, der efterfølgende anerkendtes i det samme kalenderår som det år, i hvilket de først udsendtes af sekretariatet.

37. STØTTEBERETTIGEDE PROJEKTER

a) Der ydes ikke bunden bistand til offentlige eller private projekter, som normalt skulle være økonomisk rentable, hvis de finansieres på markedsvilkår eller på de vilkår, der er fastlagt i arrangementet.

b) Hovedkriterierne for, om et projekt er støtteberettiget, er:

— om projektet er økonomisk urentabelt, dvs. om det ved behørig fastsættelse af priser på grundlag af markedsprincipper ikke vil kunne skabe et cash flow, der er tilstrækkeligt til at dække projektets driftsomkostninger og forrente den investerede kapital (det første hovedkriterium), eller

— om det på grundlag af oplysninger fra andre deltagere er rimeligt at fastslå, at projektet sandsynligvis ikke kan finansieres på markedsvilkår eller på de vilkår, der er fastlagt i arrangementet (det andet hovedkriterium). For projekter, der er større end 50 mio. SDR, lægges der ved fastlæggelsen af, om en sådan støtte er egnet, særlig stor vægt på den forventede adgang til finansiering på markedsvilkår eller på de vilkår, der er fastlagt i arrangementet.

c) Formålet med hovedkriterierne i litra b) ovenfor er at beskrive, hvorledes et projekt bør evalueres for at fastslå, om det bør finansieres med denne form for bistand eller med eksportkreditter på markedsvilkår eller på de vilkår, der er fastlagt i arrangementet. Det forventes, at der gennem konsultationsprocessen i artikel 51-53 i tidens løb opsamles et erfaringsmateriale, hvorved det for både eksportkredit- og bistandsorganisationer mere præcist på forhånd kan fastlægges, hvor skillelinjen går mellem de to kategorier af projekter.

38. MINIMUMSSUBVENTIONSNIVEAU

Deltagerne yder ikke bunden bistand med et subventionsniveau, der er lavere end 35 % — eller 50 %, hvis modtagerlandet er et mindst udviklet land (LDC) — undtagen i de tilfælde, der er anført nedenfor, og som også er undtaget fra de i artikel 49, litra a), og artikel 50, litra a), fastsatte underretningsprocedurer:

a) teknisk bistand: bunden bistand, hvor komponenten i form af offentlig udviklingsbistand udelukkende består af fagligt samarbejde, som enten udgør mindre end 3 % af transaktionens samlede værdi eller mindre end 1 mio. SDR, alt efter hvilket beløb der er det laveste og

b) små projekter: anlægsprojekter på mindre end 1 mio. SDR, som fuldt ud finansieres med udviklingsgavebistand.

39. UNDTAGELSER FRA LANDES ELLER PROJEKTERS BERETTIGELSE TIL BUNDEN BISTAND

a) Bestemmelserne i artikel 36 og 37 gælder ikke for bunden bistand med et subventionsniveau på 80 % eller derover, med undtagelse af bunden bistand, der er en del af en associeret finansieringspakke som omhandlet i artikel 35.

b) Bestemmelserne i artikel 37 gælder ikke for bunden bistand med en værdi på mindre end 2 mio. SDR, med undtagelse af bunden bistand, der er en del af en associeret finansieringspakke som omhandlet i artikel 35.

c) Bunden bistand til LDC som defineret af De Forenede Nationer er ikke omfattet af bestemmelserne i artikel 36 og 37.

d) De øvrige deltagere overvejer velvilligt en fremskyndelse af procedurerne for bunden bistand i overensstemmelse med de særlige omstændigheder:

— kernekraftulykker eller store ulykker i industrien, som forårsager alvorlig grænseoverskridende forurening, hvor enhver deraf påvirket deltager ønsker at yde bunden bistand til fjernelse eller afbødning af virkningerne deraf, eller

— eksistensen af en betydelig risiko for, at en sådan ulykke indtræder, hvor alle deltagere, som kan tænkes at blive påvirket deraf, ønsker at yde bistand for at forhindre, at den indtræder.

e) Uanset artikel 36 og 37 kan en deltager undtagelsesvist yde støtte ved hjælp af et af følgende midler:

— den procedure med fælles holdning, der er fastlagt i bilag XV og beskrevet i artikel 58-63, eller

— en begrundelse for bistanden med støtte fra et større antal af deltagerne, som omhandlet i artikel 51 og 52, eller

— et brev til OECD's generalsekretær efter procedurerne i artikel 53, hvilket deltagerne forventer vil være usædvanligt og sjældent forekommende.

40. BEREGNING AF SUBVENTIONSNIVEAUET FOR BUNDEN BISTAND

Subventionsniveauet for bunden bistand beregnes efter samme metode som den, der anvendes af DAC til beregning af gaveelementet, dog således at:

a) Den kalkulationsrentesats, der anvendes til beregning af subventionsniveauet for et lån i en given valuta, dvs. den differentierede kalkulationsrentesats (»Differentiated Discount Rate« — DDR), er fastsat med forbehold af en årlig ændring pr. 15. januar og beregnes som følger:

— Gennemsnittet af CIRR + en margen — margenen (M) afhænger af løbetiden (R) som følger: —



R M under 15 år 0,75 fra 15 år til, men ikke inklusive, 20 år 1,00 fra 20 år til, men ikke inklusive, 30 år 1,15 fra 30 år og derover 1,25

— For alle valutaer beregnes gennemsnittet af CIRR på grundlag af gennemsnittet af de månedlige CIRR, som er gældende i seksmånedersperioden mellem den 15. august året før og den 14. februar i det indeværende år. Den beregnede sats inkl. margenen afrundes til nærmeste ti basispoint. Hvis der er mere end én CIRR for den pågældende valuta, anvendes til denne beregning CIRR for den længste løbetid som anført i artikel 20, litra a).

b) Basistidspunktet for beregningen af subventionsniveauet er kredittens begyndelsestidspunkt som omhandlet i bilag XV.

c) Med henblik på beregning af det samlede subventionsniveau for en associeret finansieringspakke anses subventionsniveauet for at være nul for følgende kreditter, midler og betalinger:

— eksportkreditter, der er i overensstemmelse med arrangementet

— andre midler til markedsrente eller til en sats nær markedsrenten

— andre offentlige midler med et subventionsniveau, der er lavere end det minimum, som er tilladt ifølge artikel 38, undtagen i tilfælde af matching og

— kontante udbetalinger fra køber.

Betalinger på eller før kredittens begyndelsestidspunkt, der ikke betragtes som kontante udbetalinger, skal indgå i beregningen af subventionsniveauet.

d) Kalkulationsrentesatsen ved matching: ved matching af bistand forstås ved identisk matching: matching med et identisk subventionsniveau beregnet på grundlag af den gældende kalkulationsrentesats på matchingtidspunktet.

e) Lokale omkostninger og indkøb i tredjelande skal kun indgå i beregningen af subventionsniveauet, hvis de finansieres af donorlandet.

f) Det samlede subventionsniveau for en pakke bestemmes ved at multiplicere den pålydende værdi af hver komponent i pakken med det respektive subventionsniveau for hver komponent, hvorefter resultaterne lægges sammen, og det samlede tal divideres med den samlede pålydende værdi af komponenterne.

g) Kalkulationsrentesatsen for et bestemt bistandslån er den sats, der er i kraft på tidspunktet for underretningen. I tilfælde af øjeblikkelig underretning er kalkulationsrentesatsen dog den sats, der var i kraft på det tidspunkt, hvor vilkårene og betingelserne for det pågældende bistandslån blev fastsat. En ændring af kalkulationsrentesatsen i et låns løbetid ændrer ikke lånets subventionsniveau.

h) Hvis der skiftes valuta, inden kontrakten er indgået, skal underretningen revideres. Den kalkulationsrentesats, der anvendes til beregning af subventionsniveauet, skal være den, der er gældende på revisionstidspunktet. Er den alternative valuta og alle de oplysninger, der er nødvendige for at beregne subventionsniveauet, anført i den oprindelige underretning, er en revision ikke påkrævet.

i) Uanset litra g) ovenfor er den kalkulationsrentesats, der anvendes til beregning af subventionsniveauet for enkeltstående transaktioner, som er iværksat i henhold til en bistandskreditlinje, den sats, der oprindeligt blev anmeldt for kreditlinjen.

41. GYLDIGHEDSPERIODE FOR BUNDEN BISTAND

a) Deltagerne fastsætter ikke betingelserne for bunden bistand, uanset om der er tale om finansiering af enkeltstående transaktioner, bistandsprotokoller, bistandskreditlinjer eller tilsvarende aftaler, for en periode på mere end to år. For bistandsprotokoller, bistandskreditlinjer og tilsvarende aftaler begynder gyldighedsperioden på undertegnelsesdatoen, og der gives underretning herom i henhold til artikel 50; der gives underretning om forlængelse af en kreditlinje på samme måde, som var det en ny transaktion, idet det anføres, at der er tale om forlængelse, og at den fornyes på de vilkår, der blev indrømmet på tidspunktet for underretning om forlængelsen. For enkeltstående transaktioner, herunder transaktioner, hvorom der er givet underretning som en del af en bistandsprotokol, en bistandskreditlinje eller en tilsvarende aftale, begynder gyldighedsperioden på den dato, på hvilken der alt efter omstændighederne gives underretning om forpligtelsen i henhold til artikel 49 eller 50.

b) Når et land for første gang ikke er berettiget til at opnå lån fra Verdensbanken med en løbetid på 17 år, begrænses gyldighedsperioden for eksisterende og nye protokoller og kreditlinjer om ydelse af bunden bistand, hvorom der er givet underretning, til et år efter tidspunktet for den potentielle omklassificering efter procedurerne i artikel 36, litra b).

c) Sådanne protokoller og kreditlinjer kan kun fornyes på vilkår, der er i overensstemmelse med bestemmelserne i artikel 36 og 37 i arrangementet, efter:

— omklassificeringen af landene og

— en ændring af bestemmelserne i arrangementet.

Under disse omstændigheder kan gældende betingelser opretholdes uanset en ændring af den i artikel 40 omhandlede kalkulationsrentesats.

42. MATCHING

Under hensyn til en deltagers internationale forpligtelser og i overensstemmelse med formålet med arrangementet kan en deltager efter procedurerne i artikel 45 matche finansielle vilkår og betingelser, der tilbydes af en deltager eller en ikke-deltager.

KAPITEL IV

PROCEDURER

PUNKT 1

Fælles procedurer for eksportkreditter og handelsrelateret bistand

43. UNDERRETNINGER

De underretninger, der er fastlagt i arrangementets procedurer, indgives i overensstemmelse med og indeholder oplysningerne i bilag VIII, og en genpart sendes til sekretariatet.

44. OPLYSNINGER OM OFFENTLIG STØTTE

a) Så snart en deltager forpligter sig til at yde den offentlige støtte, hvorom den har givet underretning efter procedurerne i artikel 47-50, underretter den alle øvrige deltagere herom ved at anføre referencenummeret for underretningen på den relevante rapporteringsformular.

b) Ved udveksling af oplysninger i overensstemmelse med artikel 55-57 underretter en deltager de øvrige deltagere om de kreditvilkår og -betingelser, som den for en bestemt transaktion påtænker at støtte, og kan anmode om tilsvarende oplysninger fra de øvrige deltagere.

45. PROCEDURER FOR MATCHING

a) Før en deltager matcher finansielle vilkår og betingelser, der formodes at blive tilbudt af en deltager eller en ikke-deltager i henhold til artikel 18 og 42, træffer denne alle rimelige foranstaltninger, herunder i påkommende tilfælde ved hjælp af de mundtlige konsultationer, der er beskrevet i artikel 57, for at efterprøve, at disse vilkår og betingelser er offentligt støttede, og overholder følgende regler:

1) Deltageren underretter alle øvrige deltagere om de vilkår og betingelser, som vedkommende agter at støtte, efter de samme underretningsprocedurer som dem, der kræves for de matchede vilkår og betingelser. Hvis der er tale om matching af en ikke-deltager, følger den matchende deltager de samme underretningsprocedurer som dem, der havde været påkrævet, hvis de matchede vilkår var blevet tilbudt af en deltager.

2) Uanset nr. 1) giver den matchende deltager, såfremt den relevante underretningsprocedure ville kræve, at den matchende deltager tilbageholdt sin forpligtelse til efter udløbet af fristen for indgivelse af bud, meddelelse om, at den agter at matche så hurtigt som muligt.

3) Ændrer eller frafalder den initiativtagende deltager sin hensigt om at støtte de vilkår og betingelser, hvorom der er givet underretning, underretter denne straks alle øvrige deltagere herom.

b) En deltager, som agter at tilbyde finansielle vilkår og betingelser, der er identiske med dem, hvorom der er givet underretning i henhold til artikel 47 og 48, kan gøre dette, når den deri fastsatte karenstid er udløbet. Denne deltager giver så hurtigt som muligt underretning om sin hensigt.

46. SÆRLIGE KONSULTATIONER

a) En deltager, som har rimelig grund til at formode, at finansielle vilkår og betingelser, der tilbydes af en anden deltager (den initiativtagende deltager), er mere fordelagtige end dem, der er fastsat i arrangementet, underretter sekretariatet herom; sekretariatet formidler øjeblikkeligt sådanne oplysninger.

b) Den initiativtagende deltager gør inden for 2 arbejdsdage efter, at sekretariatet har afgivet oplysningerne, rede for de finansielle vilkår og betingelser i sit tilbud.

c) Efter at den initiativtagende deltager har afgivet sin redegørelse, kan enhver deltager anmode om, at sekretariatet inden for 5 arbejdsdage arrangerer en særlig konsultation mellem deltagerne til drøftelse af spørgsmålet.

d) Så længe resultatet af den særlige konsultation mellem deltagerne ikke foreligger, træder de finansielle vilkår og betingelser, hvortil der ydes offentlig støtte, ikke i kraft.

PUNKT 2

Procedurer for eksportkreditter

47. FORUDGÅENDE UNDERRETNING MED DRØFTELSE

a) En deltager underretter alle øvrige deltagere mindst ti kalenderdage, før denne indgår en forpligtelse i overensstemmelse med bilag VIII, hvis:

— den relevante klassificering af landerisiko og køberrisikokategori anvendt til at beregne MPR tilhører en tredjemandsgarant, der befinder sig i et andet land end debitors (dvs. fastsat i henhold til artikel 24, litra e), første led),

— den relevante MPR er blevet reduceret ved anvendelse af en teknik til lempelse af landerisikoen som anført i artikel 30, eller

— denne agter at yde støtte i henhold til artikel 10, litra a), nr. 2), eller artikel 10, litra d), i bilag IV,

— denne agter at yde støtte i henhold til artikel 5, litra a), i bilag V.

b) Hvis en anden deltager anmoder om en drøftelse i denne periode, venter den initiativtagende deltager i yderligere ti kalenderdage.

c) En deltager underretter alle øvrige deltagere om sin endelige afgørelse efter en drøftelse med henblik på at lette revisionen af erfaringsmaterialet i henhold til artikel 69. Deltagerne udarbejder oversigter over deres erfaringer med præmiesatser, hvorom der er givet underretning i henhold til litra a).

48. FORUDGÅENDE UNDERRETNING

a) En deltager skal i overensstemmelse med bilag VIII underrette alle øvrige deltagere mindst ti kalenderdage, før denne indgår en forpligtelse, hvis denne agter:

1) at yde støtte i henhold til artikel 10, litra d), nr. 3)

2) at støtte en løbetid på over fem år til et land i kategori I

3) at yde støtte i henhold til artikel 13, litra a)

4) at yde støtte i henhold til artikel 14, litra d)

5) at anvende en præmiesats ifølge bestemmelserne i artikel 24, litra c), nr. 1, ved deltagelse som en del af en syndikeret lånepakke

6) at anvende en lavere præmiesats end den tilsvarende præmie bestemt efter TCMB-modellen i henhold til artikel 24, litra c), nr. 2, andet led.

7) at yde støtte til markedsbenchmarktransaktioner, i tilfælde hvor en deltager klassificerer debitoren/garanten som bedre end den bedste kreditvurdering fra et akkrediteret kreditagentur eller i tilfælde af en manglende vurdering fra et akkrediteret kreditagentur, og hvor en deltager klassificerer en transaktion som CC2 eller bedre, eller en kreditvurdering svarende til AAA, A- eller lig med eller bedre end den bedste vurdering af statsgæld i debitorens/garantens hjemsted udført af et akkrediteret kreditagentur.

8) at anvende en præmiesats i henhold til artikel 24, litra e), andet led, hvorved den relevante klassificering af landerisiko og køberrisikokategori anvendt til at beregne MPR er bestemt af en multilateral eller regional institutions involvering som debitor eller garant

9) at anvende en præmiesats i henhold til artikel 27, litra e), hvorved den udvalgte køberrisikokategori anvendt til at beregne MPR for en transaktion:

— med en ikke-statslig debitor/garant er under CC1 (dvs. CC0 eller SOV+)

— med en ikke-statslig debitor/garant, hvis kredit er på over 5 mio. SDR, er bedre end det akkrediterede kreditagenturs vurdering

10) at anvende en præmiesats i henhold til artikel 31, litra a), ved transaktioner med en ikkestatslig debitor/garant for en kredit på over 5 mio. SDR, hvis kreditforbedringer i forbindelse med køberrisiko medfører anvendelse af en kreditforbedringsfaktor på over 0, eller når der anvendes kreditforbedringer i en markedsbenchmarktransaktion, der medfører værdiansættelser under den tilsvarende MPR, som er bestemt efter TCMB-modellen

11) at yde støtte i henhold til artikel 8, litra a), i bilag II

12) at yde støtte i henhold til artikel 10, litra a), nr. 1), i bilag IV

13) at yde støtte i henhold til artikel 5, litra b), i bilag V.

14) at yde støtte i henhold til artikel 4, litra a), i bilag VI.

b) Ændrer eller frafalder den initiativtagende deltager sin hensigt om at yde støtte til en sådan transaktion, underretter denne straks alle øvrige deltagere herom.

PUNKT 3

Procedurer for handelsrelateret bistand

49. FORUDGÅENDE UNDERRETNING

a) En deltager giver forudgående underretning i henhold til bilag VIII, hvis denne agter at yde offentlig støtte til:

— handelsrelateret ubunden bistand til et beløb af 2 mio. SDR eller derover og med et subventionsniveau på under 80 %

— handelsrelateret ubunden bistand til et beløb af under 2 mio. SDR og med et gaveelement (som defineret af DAC) på under 50 %

— handelsrelateret bunden bistand til et beløb af 2 mio. SDR eller derover og med et subventionsniveau på under 80 % eller

— handelsrelateret bunden bistand til et beløb af under 2 mio. SDR og med et subventionsniveau på under 50 % med undtagelse af de i artikel 38, litra a) og b), fastsatte tilfælde

— bunden bistand i henhold til artikel 39, litra d).

b) Der gives forudgående underretning senest 30 arbejdsdage før udløbet af fristen for indgivelse af bud eller indgåelse af forpligtelse, alt efter hvilken dato der er den første.

c) Ændrer eller frafalder den initiativtagende deltager sin hensigt om at støtte de vilkår og betingelser, hvorom der er givet underretning, underretter denne straks alle øvrige deltagere herom.

d) Bestemmelserne i denne artikel gælder for bunden bistand, der udgør en del af en associeret finansieringspakke som beskrevet i artikel 35.

50. ØJEBLIKKELIG UNDERRETNING

a) En deltager underretter øjeblikkelig, dvs. inden for to arbejdsdage fra indgåelsen af forpligtelsen i henhold til bilag VIII, alle øvrige deltagere, hvis denne yder offentlig støtte til bunden bistand til et beløb af enten:

— 2 mio. SDR eller derover og med et subventionsniveau på 80 % eller derover eller

— under 2 mio. SDR og med et subventionsniveau på 50 % eller derover med undtagelse af de i artikel 38, litra a) og b), fastsatte tilfælde.

b) En deltager underretter også øjeblikkeligt alle øvrige deltagere, når en protokol, en kreditlinje eller en tilsvarende aftale undertegnes.

c) Det er ikke nødvendigt at give forudgående underretning, hvis en deltager agter at matche finansielle vilkår og betingelser, der har været gjort til genstand for en øjeblikkelig underretning.

PUNKT 4

Konsultationsprocedurer for bunden bistand

51. FORMÅLET MED KONSULTATIONER

a) En deltager, som søger at få afklaret, om der foreligger en handelsmæssig begrundelse for bunden bistand, kan anmode om, at der fremlægges en fuldstændig bistandskvalitetsvurdering (jf. nærmere i bilag XIV).

b) En deltager kan endvidere anmode om konsultationer med andre deltagere i henhold til artikel 52. Dette indbefatter mundtlige konsultationer som skitseret i artikel 57 for at drøfte:

— først og fremmest, om et tilbud om bistand opfylder kravene i artikel 36 og 37, og

— om nødvendigt, om et tilbud om bistand er berettiget, selv om det ikke opfylder kravene i artikel 36 og 37.

52. KONSULTATIONER: ANVENDELSESOMRÅDE OG FRISTER

a) Under konsultationerne kan en deltager bl.a. anmode om følgende:

— en detaljeret forundersøgelse/projektvurdering

— hvorvidt der foreligger et konkurrerende tilbud, som omfatter ikke-koncessionel finansiering eller bistandsfinansiering

— hvorvidt det kan forventes, at der ved projektet kan indtjenes eller spares fremmed valuta

— hvorvidt der samarbejdes med multilaterale organisationer, som f.eks. Verdensbanken

— hvorvidt der er tale om ICB (internationalt udbud), navnlig om donorlandets leverandør har afgivet det laveste bud

— miljøindvirkningen

— eventuel deltagelse fra den private sektors side og

— tidspunktet for underretningerne om bistandskreditter eller kreditter på koncessionelle betingelser (f.eks. seks måneder før udløbet af fristen for indgivelse af bud eller indgåelse af forpligtelse).

b) Konsultationerne afsluttes — og sekretariatet underretter alle deltagere om resultaterne af drøftelserne af begge de i artikel 51 anførte spørgsmål — senest ti arbejdsdage inden udløbet af fristen for indgivelse af bud eller indgåelse af forpligtelse, alt efter hvilken dato der er den første. Er der uenighed blandt de parter, der deltager i konsultationerne, opfordrer sekretariatet andre deltagere til inden for 5 arbejdsdage at tilkendegive deres synspunkter. Det videregiver disse synspunkter til den underrettende deltager, som bør tage op til fornyet overvejelse, om sagen bør forfølges, hvis det viser sig, at tilbuddet om bistand ikke kan vinde større tilslutning.

53. RESULTATERNE AF KONSULTATIONERNE

a) En donor, der ønsker at gå videre med et projekt, selv om denne ikke har vundet betydelig tilslutning, skal give de øvrige deltagere forudgående underretning herom senest 60 kalenderdage efter afslutningen af konsultationerne, dvs. godkendelsen af formandens konklusioner. Donoren redegør også i et brev til OECD's generalsekretær for resultaterne af konsultationerne og forklarer nærmere de altoverskyggende ikke-handelsrelaterede nationale interesser, der gør den pågældende handling påkrævet. Deltagerne forventer, at en sådan situation vil være usædvanlig og sjældent forekommende.

b) Donoren underretter omgående deltagerne om, at denne har sendt et brev til OECD's generalsekretær, og en genpart af brevet vedlægges underretningen. Hverken donoren eller nogen anden deltager indgår en forpligtelse om ydelse af bunden bistand tidligere end ti arbejdsdage efter denne underretning af deltagerne. For projekter, for hvilke det som led i konsultationerne blev konstateret, at der forelå konkurrerende tilbud på markedsvilkår, forlænges ovennævnte frist på ti arbejdsdage til 15 dage.

c) Sekretariatet følger udviklingen og resultaterne af konsultationerne.

PUNKT 5

Udveksling af oplysninger om eksportkreditter og handelsrelateret bistand

54. KONTAKTPUNKTER

Al kommunikation finder sted mellem de udpegede kontaktpunkter i hvert land ved øjeblikkelig kommunikation, f.eks. OLIS, og alle oplysninger behandles som fortrolige.

55. FORESPØRGSLERNES OMFANG

a) En deltager kan spørge en anden deltager om, hvorledes denne forholder sig til et tredjeland, en institution i et tredjeland eller en særlig forretningsform.

b) En deltager, som har modtaget en ansøgning om offentlig støtte, kan rette en forespørgsel til en anden deltager med angivelse af de mest fordelagtige kreditvilkår og -betingelser, som den forespørgende deltager vil være rede til at støtte.

c) Hvis en forespørgsel rettes til mere end én deltager, skal den indeholde en liste over alle adressater.

d) En genpart af alle forespørgsler sendes til sekretariatet.

56. SVARENES OMFANG

a) En deltager, som modtager en forespørgsel, skal besvare denne inden for syv kalenderdage med så udtømmende oplysninger som muligt. Svaret skal indeholde de bedste oplysninger, som deltageren kan give om den beslutning, der sandsynligvis vil blive truffet. Om fornødent skal der hurtigst muligt derefter sendes et fuldstændigt svar. Der sendes genparter til forespørgslens øvrige adressater og til sekretariatet.

b) Hvis et svar på en forespørgsel efterfølgende af en eller anden grund bliver ugyldigt, f.eks. fordi:

— der er indgivet en ansøgning, eller en sådan er blevet ændret eller trukket tilbage, eller

— der overvejes andre vilkår,

afgives der straks et svar med genpart til forespørgslens øvrige adressater og til sekretariatet.

57. MUNDTLIGE KONSULTATIONER

a) En deltager tilslutter sig inden for ti arbejdsdage anmodninger om mundtlige konsultationer.

b) En anmodning om mundtlige konsultationer formidles til deltagere og ikke-deltagere. Konsultationerne finder sted hurtigst muligt efter udløbet af perioden på ti arbejdsdage.

c) Formanden for deltagerne koordinerer sammen med sekretariatet eventuelle opfølgende foranstaltninger, f.eks. en fælles holdning. Sekretariatet formidler øjeblikkeligt resultatet af konsultationen.

58. PROCEDURER FOR FASTLÆGGELSE AF FÆLLES HOLDNINGER OG INDHOLDET HERAF

a) Forslag til fælles holdninger stiles kun til sekretariatet. Sekretariatet sender forslag til en fælles holdning til alle deltagere og, såfremt der er tale om bunden bistand, til alle DAC-kontaktpunkter. Den initiativtagende deltagers identitet afsløres ikke i registret over fælles holdninger på oplysningssiden i OLIS. Sekretariatet kan imidlertid på anmodning mundtligt meddele en deltager eller et DAC-medlem den initiativtagende deltagers identitet. Sekretariatet registrerer sådanne anmodninger.

b) Forslaget til fælles holdning dateres og skal indeholde følgende oplysninger:

— referencenummer efterfulgt af »fælles holdning«

— importlandets og køberens navn

— projektbetegnelse eller en så nøjagtig beskrivelse som muligt af projektet, så det tydeligt kan identificeres

— de vilkår og betingelser, der er fastlagt af det initiativtagende land

— forslaget til fælles holdning

— kendte konkurrerende tilbudsgiveres nationalitet og navn

— sidste frist for indgivelse af bud, både hvad angår den kommercielle del og finansieringstilbud, og tilbudsnummer, hvis det er kendt

— andre relevante oplysninger, herunder en begrundelse for at foreslå en fælles holdning, om der foreligger undersøgelser vedrørende projektet, og/eller om særlige omstændigheder gør sig gældende.

c) Et forslag til fælles holdning, der fremsættes i henhold til artikel 36, litra b), nr. 4), stiles til sekretariatet med genpart til de øvrige deltagere. Den deltager, der fremsætter forslaget til fælles holdning, giver en fuldstændig begrundelse for, at denne finder, at et land ikke bør klassificeres efter den procedure, der er omhandlet i artikel 36, litra b).

d) Sekretariatet formidler de aftalte fælles holdninger til offentligheden.

59. SVAR PÅ FORSLAG TIL FÆLLES HOLDNING

a) Svar indgives inden for en frist på 20 kalenderdage, idet deltagerne dog opfordres til at tage stilling til en fælles holdning så hurtigt som muligt.

b) Der kan afgives svar i form af en anmodning om yderligere oplysninger, en accept, en afvisning, et forslag om ændring af den fælles holdning eller et alternativt forslag til en fælles holdning.

c) En deltager, som meddeler, at denne ikke har taget stilling, fordi vedkommende ikke har fået en henvendelse fra en eksportør eller fra myndighederne i modtagerlandet, for så vidt der er tale om at yde bistand til projektet, anses for at have accepteret forslaget til fælles holdning.

60. ACCEPT AF FÆLLES HOLDNINGER

a) Efter udløbet af en periode på 20 kalenderdage underretter sekretariatet alle deltagere om situationen, for så vidt angår det pågældende forslag til fælles holdning. Hvis ikke alle deltagere har accepteret den fælles holdning, men ingen deltager har afvist den, står forslaget åbent i en periode på yderligere 8 kalenderdage.

b) Efter udløbet af denne yderligere periode anses en deltager, som ikke udtrykkeligt har afvist forslaget til fælles holdning, for at have accepteret det. En deltager, herunder også den initiativtagende deltager, kan dog gøre sin accept af den fælles holdning betinget af, at en eller flere deltagere udtrykkeligt har accepteret den.

c) Hvis en deltager ikke accepterer et eller flere punkter i en fælles holdning, accepterer den pågældende implicit alle andre punkter i den fælles holdning. En sådan delvis accept kan foranledige andre deltagere til at ændre deres indstilling til et forslag til fælles holdning. Det står alle deltagere frit for at tilbyde eller matche betingelser, der ikke er omfattet af en fælles holdning.

d) En fælles holdning, der ikke accepteres, kan tages op til fornyet overvejelse efter procedurerne i artikel 58 og 59. Under sådanne omstændigheder er deltagerne ikke bundet af deres oprindelige afgørelse.

61. UENIGHED OM FÆLLES HOLDNINGER

Kan den initiativtagende deltager og en deltager, der har foreslået en ændring eller et alternativ, ikke blive enige om en fælles holdning inden for den yderligere periode på 8 kalenderdage, kan denne periode forlænges efter overenskomst mellem de pågældende parter. Sekretariatet underretter alle deltagere om en sådan forlængelse.

62. EN FÆLLES HOLDNINGS IKRAFTTRÆDELSESDATO

Sekretariatet underretter alle deltagere om, at den fælles holdning vil træde i kraft, eller at den er afvist; den fælles holdning træder i kraft tre kalenderdage efter denne meddelelse. Sekretariatet sørger for, at der på OLIS til enhver tid er adgang til en ajourført fortegnelse over alle fælles holdninger, som der er opnået enighed om, eller som der endnu ikke er truffet afgørelse om.

63. GYLDIGHEDSPERIODE FOR FÆLLES HOLDNINGER

a) Når der er opnået enighed om en fælles holdning, er den gyldig i to år fra ikrafttrædelsesdatoen, medmindre sekretariatet underrettes om, at den ikke længere er af interesse, og at alle deltagere er indforstået hermed. En fælles holdning forbliver gyldig i endnu to år, hvis en deltager senest 14 kalenderdage før den oprindelige udløbsdato anmoder om en forlængelse. Efterfølgende forlængelser kan aftales efter samme procedure. En fælles holdning, der er aftalt i henhold til artikel 36, litra b), nr. 4), er gyldig, indtil Verdensbankens tal for det følgende år foreligger.

b) Sekretariatet overvåger situationen med hensyn til fælles holdninger og holder deltagerne underrettet ved at sørge for, at fortegnelsen »The Status of Valid Common Lines« på OLIS holdes ajourført. Sekretariatet sørger derfor bl.a. for:

— at indføje nye fælles holdninger, når disse er accepteret af deltagerne

— at ajourføre udløbsdatoen, når en deltager anmoder om en forlængelse

— at slette fælles holdninger, hvis gyldighedsperiode er udløbet

— kvartalsvis at udstede en liste over fælles holdninger, hvis gyldighedsperiode udløber det følgende kvartal.

PUNKT 6

Bestemmelser om anmeldelse af minimumsrentesatser (CIRR)

64. ANMELDELSE AF MINIMUMSRENTESATSER

a) CIRR for de pågældende valutaer, som er fastsat i henhold til artikel 20, anmeldes mindst hver måned til sekretariatet ved øjeblikkelig kommunikation med henblik på videreformidling til alle deltagere.

b) En sådan anmeldelse skal være sekretariatet i hænde senest fem dage efter udgangen af den måned, som oplysningerne vedrører. Sekretariatet underretter derefter omgående alle deltagere om de gældende satser og formidler dem til offentligheden.

65. TIDSPUNKTET FOR RENTESATSERNES IKRAFTTRÆDEN

Ændringer i CIRR træder i kraft på femtendedagen efter udgangen af hver måned.

66. OMGÅENDE ÆNDRINGER I RENTESATSERNE

Gør markedsudviklingen det påkrævet at anmelde en ændring af CIRR i løbet af en måned, iværksættes den ændrede sats ti dage efter, at sekretariatet har modtaget underretning om denne ændring.

PUNKT 7

Revision

67. JÆVNLIG REVISION AF ARRANGEMENTET

a) Deltagerne tager jævnligt den måde, hvorpå arrangementet fungerer, op til revision. Som led i revisionen gennemgår deltagerne bl.a. underretningsprocedurerne, gennemførelsen og anvendelsen af DDR-systemet, reglerne og procedurerne for bunden bistand, spørgsmål vedrørende matching, tidligere indgåede forpligtelser og mulighederne for udvidet deltagelse i arrangementet.

b) Denne revision baseres på oplysninger om deltagernes erfaringer og på deres forslag til forbedring af arrangementets virkemåde og effektivitet. Deltagerne tager hensyn til arrangementets målsætning og til den økonomiske og valutariske situation. De oplysninger og forslag, som deltagerne ønsker at fremlægge med henblik på denne revision, skal være sekretariatet i hænde senest 45 kalenderdage før tidspunktet for revisionen.

68. REVISION AF MINIMUMSRENTESATSER

a) Deltagerne tager periodisk systemet for fastsættelse af CIRR op til revision for at sikre, at de indberettede satser afspejler de aktuelle markedsvilkår og er i overensstemmelse med de mål, der ligger til grund for fastsættelsen af de gældende satser. Sådanne revisioner omfatter også den margen, der skal tillægges, når disse satser anvendes.

b) En deltager kan til formanden for deltagerne indgive en velbegrundet anmodning om en ekstraordinær revision, hvis den pågældende deltager finder, at CIRR for en eller flere valutaer ikke længere afspejler de aktuelle markedsvilkår.

69. REVISION AF MINIMUMSPRÆMIESATSER OG DERMED FORBUNDNE SPØRGSMÅL

Deltagerne overvåger og reviderer jævnligt alle aspekter af præmiereglerne og -procedurerne. Dette omfatter:

a) metoderne for klassificering af landerisikokategori og risikoen forbundet med en statslig låntager med henblik på at tage deres relevans op til revision på grundlag af de indhøstede erfaringer

b) MPR-niveauet for at sikre, at de vedblivende er en nøjagtig målestok for kreditrisiko, idet der tages højde for den faktiske erfaring indhøstet af de institutioner, der har ydet offentlige eksportkreditter, såvel som oplysninger fra det private marked om værdiansættelse af kreditrisiko

c) differentieringerne af MPR under hensyntagen til eksportkreditprodukternes forskellige kvalitet og de forskellige procentsatser for den ydede dækning og

d) erfaringsmaterialet vedrørende brugen af lempelse af landerisikoen og kreditforbedringer i forbindelse med køberrisiko og den fortsatte gyldighed og egnethed af deres specifikke indvirkning på MPR.









BILAG I

SEKTORAFTALE OM EKSPORTKREDITTER TIL SKIBE

KAPITEL I

SEKTORAFTALENS ANVENDELSESOMRÅDE

1. DELTAGELSE

Deltagerne i sektoraftalen er: Australien, Den Europæiske Union, Japan, Korea, New Zealand og Norge.

2. ANVENDELSESOMRÅDE

Denne sektoraftale, som supplerer arrangementet, fastlægger specifikke retningslinjer for offentligt støttede eksportkreditter, der vedrører eksportkontrakter for:

a) Ethvert nyt søgående fartøj på 100 BT og derover, som anvendes til gods- eller personbefordring eller til præstation af en specialiseret tjenesteydelse (f.eks. fiskerfartøjer, fabriksskibe, isbrydere og opmudringsfartøjer, som på permanent vis på grund af deres fremdrift og styring har alle de egenskaber, der muliggør selvstændig sejlads i rum sø), slæbebåde på 365 kW og derover og flydende og mobile skrog af skibe, der ikke er færdigbyggede. Sektoraftalen omfatter ikke militære fartøjer. Flydedokker og mobile offshoreanlæg er ikke omfattet af sektoraftalen, men skulle der opstå problemer i forbindelse med eksportkreditter til sådanne strukturer, kan deltagerne i sektoraftalen (i det følgende benævnt »deltagerne«) efter at have gennemgået velbegrundede anmodninger beslutte, at de skal være omfattet.

b) Enhver ombygning af skibe. Ved ombygning af skibe forstås enhver ombygning af søgående fartøjer på mere end 1 000 BT, såfremt ombygningen indebærer gennemgribende ændringer af lasteplanen, skroget eller fremdriftssystemet.

c) 1) Selv om fartøjstyper som luftpudefartøjer (»hovercraft«) ikke er omfattet af sektoraftalen, kan deltagerne yde eksportkreditter til luftpudefartøjer på betingelser svarende til de i sektoraftalen fastsatte. De forpligter sig til at anvende denne mulighed med omtanke og ikke indrømme luftpudefartøjer sådanne kreditbetingelser i tilfælde, hvor det findes godtgjort, at der ikke ydes nogen konkurrence på de i sektoraftalen fastsatte betingelser. 2) I sektoraftalen defineres udtrykket »luftpudefartøj« således: et amfibiefartøj på mindst 100 ton bestemt til fuldt ud at holdes oppe af luft, som udstødes fra fartøjet og skaber et overtryk, der holdes inden for en bøjelig rand mellem fartøjets yderkant og jord- eller vandoverfladen under fartøjet, og fremdrevet og styret ved hjælp af propeller eller luft fra turbiner eller tilsvarende anordninger. 3) Der er enighed om, at ydelse af eksportkreditter på betingelser svarende til de i denne sektoraftale fastsatte bør begrænses til luftpudefartøjer, der anvendes på maritime ruter og ikke på ruter over land, medmindre ruten over land følges for at nå terminalfaciliteter, der er beliggende højst én kilometer fra vandet.

KAPITEL II

BESTEMMELSER OM EKSPORTKREDITTER OG BUNDEN BISTAND

3. MAKSIMAL LØBETID

Den maksimale løbetid er uanset landeklassificeringen 12 år efter levering.

4. KONTANTBETALING

Deltagerne skal kræve et mindstebeløb for kontantbetaling på 20 % af kontraktprisen ved leveringen.

5. TILBAGEBETALING AF HOVEDSTOL OG BETALING AF RENTER

a) Hovedstolen af en eksportkredit tilbagebetales i lige store afdrag med regelmæssige mellemrum på normalt seks og højst 12 måneder.

b) Renter betales med højst seks måneders mellemrum, og første rentebetaling finder sted senest seks måneder efter kredittens begyndelsestidspunkt.

c) For eksportkreditter, der ydes til støtte for leasingtransaktioner, kan der anvendes lige store afdrag af hovedstol og renter tilsammen i stedet for lige store afdrag af hovedstolen som fastsat i litra a).

d) Renter, der forfalder efter kredittens begyndelsestidspunkt, kapitaliseres ikke.

e) En deltager, som agter at støtte en betaling af renter på andre vilkår end de i litra b) fastsatte, skal give forudgående underretning herom mindst ti kalenderdage, før denne indgår en forpligtelse, jf. bilag VIII til arrangementet.

6. MINIMUMSPRÆMIE

Arrangementets bestemmelser med hensyn til benchmarks for minimumspræmier vil ikke blive anvendt, før disse bestemmelser har været behandlet yderligere af deltagerne i sektoraftalen.

7. PROJEKTFINANSIERING

Bestemmelserne i arrangementets artikel 7 og bilag VII vil ikke blive anvendt, før disse bestemmelser har været behandlet yderligere af deltagerne i sektoraftalen.

8. BISTAND

Enhver deltager, der ønsker at yde bistand, skal ud over arrangementets bestemmelser bekræfte, at skibet ikke er taget i drift under et åbent register i løbetiden, og at der er opnået passende vished for, at den endelige ejer er bosiddende i det modtagende land, ikke er et ikke-operativt datterselskab af en udenlandsk virksomhed og har forpligtet sig til ikke at sælge skibet uden sin regerings godkendelse.

KAPITEL III

PROCEDURER

9. UNDERRETNING

Med henblik på gennemsigtighed skal hver deltager ud over bestemmelserne i arrangementet og IBRD's/Bernerunionens/OECD's kreditrapporteringssystem give årlige oplysninger om sit system for ydelse af offentlig støtte og metoderne til gennemførelse af denne sektoraftale, herunder gældende ordninger.

10. REVISION

a) Sektoraftalen tages op til revision hvert år eller efter anmodning fra en hvilken som helst deltager inden for OECD's arbejdsgruppe om skibsbygning, og der udarbejdes en rapport til deltagerne i arrangementet.

b) For lettere at skabe sammenhæng og konsekvens mellem arrangementet og denne sektoraftale og tage hensyn til forholdene i værftsindustrien sørger deltagerne i denne sektoraftale og i arrangementet for at konsultere hinanden og foretage koordinering på den mest hensigtsmæssige måde.

c) Træffer deltagerne i arrangementet beslutning om at ændre arrangementet, vil deltagerne i denne sektoraftale (deltagerne) undersøge en sådan beslutning og overveje dens relevans for sektoraftalen. Mens disse overvejelser finder sted, vil ændringerne af arrangementet ikke finde anvendelse på sektoraftalen. Hvis deltagerne kan acceptere ændringerne af arrangementet, giver de deltagerne i arrangementet skriftlig besked herom. Hvis deltagerne ikke kan acceptere ændringerne af arrangementet, for så vidt angår disses anvendelse på værftsindustrien, underretter de deltagerne i arrangementet om deres indvendinger og indleder konsultationer med dem med henblik på at finde en løsning på spørgsmålene. Hvis der ikke kan opnås enighed mellem de to grupper, har deltagernes synspunkter med hensyn til anvendelsen af ændringerne på værftsindustrien forrang.









Tillæg

Forpligtelser med hensyn til fremtidigt arbejde

Ud over arrangementets fremtidige arbejde erklærer deltagerne i denne sektoraftale sig enige i:

a) at opstille en fortegnelse over de typer skibe, der generelt betragtes som værende urentable under hensyntagen til disciplinerne vedrørende bunden bistand som fastsat i arrangementet

b) at revidere arrangementets bestemmelser, for så vidt angår benchmarks for minimumspræmier, med henblik på at indarbejde dem i denne sektoraftale

c) at drøfte inddragelse af andre discipliner vedrørende minimumsrentesatser, herunder en særlig markedsreferencesats (CIRR) og variable satser, idet der tages hensyn til udviklingen i relevante internationale forhandlinger

d) at revidere anvendeligheden i forbindelse med sektoraftalen af arrangementets bestemmelser med hensyn til projektfinansiering

e) at drøfte hvorvidt:

— datoen for første rate af hovedstolen

— begrebet vægtet gennemsnitlig løbetid

kan anvendes i forbindelse med afdragsprofilen i sektoraftalens artikel 5.









BILAG II

SEKTORAFTALE OM EKSPORTKREDITTER TIL KERNEKRAFTVÆRKER

KAPITEL I

SEKTORAFTALENS ANVENDELSESOMRÅDE

1. ANVENDELSESOMRÅDE

a) Denne sektoraftale fastsætter de bestemmelser, som gælder for offentligt støttede eksportkreditter i forbindelse med kontrakter om:

1) eksport af komplette kernekraftværker eller dele deraf, omfattende alle dele, udstyr, materialer og tjenesteydelser, herunder uddannelse af personale, der direkte er påkrævet til opførelse og ibrugtagning af sådanne kernekraftværker

2) modernisering af eksisterende kernekraftværker i tilfælde, hvor både den samlede værdi af moderniseringen mindst er på 80 mio. SDR, og værkets økonomiske levetid sandsynligvis vil blive forlænget med mindst den løbetid, der skal tildeles. Hvis et af disse kriterier ikke er opfyldt, gælder arrangementets bestemmelser

3) levering af nukleart brændsel og berigelse

4) ydelse af forvaltning af brugt brændsel.

b) Denne sektoraftale finder ikke anvendelse på:

1) sådanne poster beliggende uden for kraftværksområdets grænser, som køber sædvanligvis er ansvarlig for, navnlig omkostninger i forbindelse med byggemodning, veje, boliger til byggemandskab, elforsyning, transformatorstation ( 18 ) og vandforsyning samt omkostninger i købers hjemland i forbindelse med officielle godkendelsesprocedurer (f.eks. godkendelse af byggegrund, byggetilladelse, opladningstilladelse).

2) understationer, transformere og transmissionsledninger beliggende uden for kraftværksområdets grænser

3) offentlig støtte til nedlæggelse af kernekraftværker.

KAPITEL II

BESTEMMELSER OM EKSPORTKREDITTER OG HANDELSRELATERET BISTAND

2. MAKSIMAL LØBETID

a) Den maksimale løbetid for varer og tjenesteydelser i bestemmelserne i artikel 1, litra a), nr. 1) og 2), i denne sektoraftale er på 18 år.

b) Den maksimale løbetid for den første brændselsladning er på fire år fra leveringstidspunktet. Den maksimale løbetid for efterfølgende genladninger af nukleart brændsel er på to år fra leveringstidspunktet.

c) Den maksimale løbetid for bortskaffelse af brugt brændsel er på to år.

d) Den maksimale løbetid for forvaltning af berigelse og brugt brændsel er på fem år.

3. TILBAGEBETALING AF HOVEDSTOL OG BETALING AF RENTER

a) Deltagerne skal anvende en afdragsprofil for hovedstol og renter som angivet i nedenstående nr. 1) eller nr. 2):

1) Hovedstolen tilbagebetales i lige store afdrag.

2) Hovedstol og renter tilbagebetales sammen i lige store afdrag.

b) Hovedstolen tilbagebetales — og renter betales — med højst seks måneders mellemrum, og første rate af hovedstol og renter betales senest seks måneder efter kredittens begyndelsestidspunkt.

c) Undtagelsesvis og i behørigt begrundede tilfælde kan offentlig støtte til varer og tjenesteydelser nævnt i denne aftales artikel 1, litra a), nr. 1) og 2), ydes på andre vilkår end dem, der er fastsat i litra a) og b) ovenfor. Ydelsen af en sådan støtte skal være begrundet i en tidsmæssig ubalance med hensyn til de midler, debitor har til rådighed, og rente- og afdragsprofilen efter en tilbagebetalingsplan med lige store halvårlige afdrag og skal opfylde følgende kriterier:

1) Den maksimale løbetid er på 15 år.

2) Ingen enkelt tilbagebetaling af hovedstol eller række af hovedstolsbetalinger i en seksmånedersperiode må overstige 25 % af kredittens hovedstol.

3) Hovedstolen tilbagebetales med højst 12 måneders mellemrum. Første afdrag på hovedstolen betales senest 12 måneder efter kredittens begyndelsestidspunkt, og mindst 2 % af kredittens hovedstol skal være tilbagebetalt 12 måneder efter kredittens begyndelsestidspunkt.

4) Renter betales med højst 12 måneders mellemrum, og første rentebetaling finder sted senest 6 måneder efter kredittens begyndelsestidspunkt.

5) Den vægtede gennemsnitlige løbetid overstiger ikke 9 år.

d) Renter, der forfalder efter kredittens begyndelsestidspunkt, kapitaliseres ikke.

4. BEREGNING AF CIRR

De relevante CIRR for offentlig finansieringsstøtte ydet i henhold til bestemmelserne i denne sektoraftale er beregnet ved anvendelse af følgende basissatser og margener:







Løbetid (år) Nye kernekraftværker (1) Alle andre kontrakter (2) Basissats (statsobligationer) Margen (basispoint) Basissats (statsobligationer) Margen (basispoint) < 11 Relevant CIRR i henhold til artikel 20 i arrangementet 11-12 7 år 100 7 år 100 13 8 år 120 7 år